Perjalanan terakhir bersama tiga beradik
Oleh KOSMO!

21 Ogos 2020, 5:07 pm
Oleh ABDUL RASHID ABDUL RAHMAN
BENTONG – Perjalanan tiga beradik ke Kelantan dipercayai bagi menghadiri kenduri kahwin menjadi perjalanan terakhir mereka bersama apabila ketiga-tiganya maut selepas kenderaan dinaiki mereka bertembung dengan sebuah lori di Kilometer 18 Jalan Bentong-Raub di sini hari ini.
Difahamkan mangsa yang menaiki kereta jenis Proton Exora dalam perjalanan ke Kelantan bersama sebuah lagi kereta jenis Proton Saga yang turut terlibat dalam kejadian kemalangan dipercayai berpunca daripada mengelak kon penyelenggaraan jalan.
Mangsa yang maut dalam kejadian itu ialah penumpang hadapan, Masitah [email protected], 54; Norasmah Ismail, 55, dan Muslaini [email protected], 48, yang berada di tempat duduk belakang.
Mangsa yang cedera parah pula ialah pemandu, Muhammad Nurhuzaifah Abdul Rahman,21; Shamsiah [email protected],43; Mariah [email protected],46, dan seorang lagi mangsa Mohd Akil Zairi,6 yang mengalami luka di tangan dan kaki.
Ketua Polis daerah, Superintendan Yusof Unis berkata, kejadian kira-kira pukul 8.25 pagi itu berlaku ketika mangsa yang menaiki kenderaan bersama enam individu lain dalam perjalanan dari Shah Alam ke Kelantan.

“Apabila sampai di tempat kejadian terdapat sebuah lori sedang membuat kerja-kerja penyelenggaraan di bahu jalan kiri, baru meletakkan kon di bahu jalan menyebabkan sebuah kereta yang sampai ditempat kejadian membrek secara mengejut.
“Ini menyebabkan kenderaan dinaiki mangsa tidak sempat membrek dan melanggar bahagian kanan kereta berkenaan sebelum masuk ke laluan bertentangan dan bertembung dengan sebuah lori,”katanya di sini, hari ini.
Menurutnya, akibat kejadian menyebabkan tiga mangsa iaitu penumpang hadapan dan dua penumpang belakang meninggal dunia di tempat kejadian manakala empat lagi mangsa mengalami kecederaan.
Tambahya, pemandu dan tiga penumpang kereta serta pemandu lori tidak mengalami kecederaan.
Dalam pada itu, Yusof berkata, mayat mangsa dibawa ke Hospital Bentong untuk bedah siasat mananakala tiga mangsa yang cedera di rawat di hospital yang sama dan seorang lagi dibawa ke Hospital Raub.
Katanya, kes ini disiasat mengikut Seksyen 41(1) Akta Pengangkutan Jalan 1987 dan siasatan masih diteruskan.
“Berdasarkan siasatan awal semasa kejadian permukaan jalan kering dan cuaca baik dan lokasi kejadian adalah jalan lurus,”ujarnya. – K! ONLINE


Tangan tersangkut pagar geriji besi
Oleh MOHD SHARKAWI LONDING

21 Ogos 2020, 5:04 pm
JOHOR BAHRU – Seorang kanak-kanak lelaki cemas apabila tangan kanannya tersangkut pada pagar jeriji besi di rumah keluarganya di Jalan Permas 1/34, Permas Jaya di sini hari ini.
Dalam kejadian pukul 11.51 pagi itu, kanak-kanak berusia tiga tahun itu terselamat dengan bantuan pihak bomba.
Komander Operasi dari Balai Bomba dan Penyelamat (BBP) Johor Jaya, Pegawai Bomba Noor Azhan Ahmad berkata, sejurus menerima panggilan kecemasan, tujuh anggota dikejarkan ke lokasi kejadian.
“Setiba di tempat kejadian kita mendapati benar tangan kanan mangsa tersangkut pada pagar jeriji rumah ketika bermain.
“Pasukan Keluar Operasi (PKO) menarik dan mengeluarkan tangan mangsa dan tidak mengalami sebarang kecederaan,”katanya dalam satu kenyataan di sini hari ini.
Noor Azhan berkata, mangsa kemudiannya diserahkan kepada keluarga.

Pihak bomba turut menasihati agar ibu bapa sentiasa berwaspada dan memerhatikan anak-anak ketika mereka sedang bermain bagi mengelakan sebarang kejadian tidak diingini berlaku. – K! ONLINE


12 juta tonton 7 Hari Mencintaiku 2, tidak mustahil ada kesinambungan
Oleh MOHD. HAIKAL ISA

21 Ogos 2020, 5:26 pm
KUALA LUMPUR – Drama rantaian popular, 7 Hari Mencintaiku 2 mencatatkan jumlah penonton 12 juta sepanjang 33 episod bersiaran dan mungkin akan ada kesinambungan.
Episod akhir drama karya novelis Siti Rosmizah itu pula berjaya meraih 5 juta tontonan.
Siti Rosmizah dalam satu kenyataan berkata, dia sangat bersyukur dengan kejayaan tersebut.
“Saya berterima kasih dengan sokongan padu yang diberikan oleh para penonton dan juga peminat karya-karya saya. Oleh itu, saya libatkan diri sebagai penerbit 7 Hari Mencintaiku 2 ini untuk memastikan keaslian kandungan novel saya seiring dengan kandungan drama yang disiarkan.
“Selain itu, saya juga berbesar hati apabila pihak TV3 setuju untuk menggunakan lagu Aku Bidadari Syurgamu nyanyian Datuk Seri Siti Nurhaliza sebagai lagu tema, kerana lirik lagu tersebut juga merupakan nukilan saya,” katanya.
Dalam pada itu, katanya, secara tidak langsung, pihaknya berjaya menarik peminat novel dan lagu tersebut untuk menonton drama tersebut.

“Kami menghidupkan drama ini di kaca televisyen menerusi watak-watak sampingan seperti Helmi, Fie, Nurul Ain dan banyak lagi.”
“Mengulas tentang ketularan drama ini di media sosial, saya turut mendapat mesej di laman media sosial untuk menghasilkan 7 Hari Mencintaiku 3. Sejujurnya, jalan cerita kesinambungan drama ini sudah pun ada dengan lebih banyak drama dan konflik.
“Namun, dengan izin Allah, perancangan untuk menerbitkannya dalam bentuk novel dan drama, masih dalam perancangan. Oleh itu, bagi pihak warga 7 Hari Mencintaiku 2, kami sekali lagi berterima kasih kepada semua peminat. Kami berharap agar semua penonton sentiasa memberi sokongan kepada karya-karya seni tempatan,” ujarnya.
Drama ini juga didapati tular di media sosial setiap kali bersiaran terutama mengenai watak kebaikan Khuzairi (Shukri Yahya) sebagai seorang suami, dan kebencian netizen terhadap watak Nurul Ain (Wafariena Roslan) dan Mak Leha (Liza Abdullah).
7 Hari Mencintaiku 2 ini turut dibintangi oleh Siti Saleha, Wan Sharmila, Jaja Ilyes, Faye Kusairi, Syazwan Zulkifly, Bil Azali, Jasmin Hamid dan Kazar Saisi. – K! ONLINE


Perhilitan NS sahkan anak buaya tembaga
Oleh KOSMO!

21 Ogos 2020, 5:45 pm
Oleh NOR AINNA HAMZAH
REMBAU – Jabatan Perlindungan Hidupan Liar dan Taman Negara (Perhilitan) Negeri Sembilan mengesahkan anak buaya yang ditemui penduduk di Empang Batu Sepri, dekat sini, petang semalam merupakan anak buaya tembaga.
Pengarah Perhilitan NS, Wan Mat Wan Harun berkata, sememangnya tiga sungai di negeri ini iaitu Sungai Timun, Sungai Linggi dan Sungai Rembau merupakan antara lokasi habitat buaya.
Bagaimanapun menurutnya, aduan kehadiran buaya di kawasan perkampungan berkenaan merupakan aduan pertama yang diterima pihak jabatan.
“Sebelum ini kita ada terima makluman dari orang ramai mengenai buaya di Sungai Linggi, namun buaya ini tidak menganggu orang awam.
“Berkemungkinan, anak buaya tembaga yang ditemui semalam sesat di bawa arus semasa hujan lebat,” katanya ketika dihubungi hari ini.

Wan Mat berkata, melalui data yang telah dikumpul pihaknya terdapat lebih kurang 200 buaya tembaga di sepanjang Sungai Linggi dan dua buah sungai lagi iaitu di Sungai Timun dan Rembau.
“Di lokasi lain kita masih belum pernah mendapat maklumat kewujudan buaya. Bagaimanapun kita harap sekiranya ternampak buaya, penduduk dinasihatkan tidak melakukan sebarang provokasi.
“Anak buaya yang kita terima semalam juga tidak agresif dan berada dalam keadaan sihat,” katanya.
Terdahulu, sepasukan anngota Angkatan Pertahanan Awam Malaysia (APM) Rembau dan Jabatan Sukarelawan Malaysia (Rela) berjaya menangkap seekor anak buaya yang muncul kali pertama di Empang Batu Sepri semalam.
Anak buaya itu dilihat orang awam sekitar pukul 3.00 petang dan berjaya ditangkap serta operasi tamat pada pukul 5.48 petang. -K! ONLINE


Remaja cedera dilibas parang penyamun
Oleh KOSMO!

21 Ogos 2020, 5:40 pm
Oleh DIYANATUL ATIQAH ZAKARYA
MELAKA – Seorang remaja lelaki cedera selepas dilibas dengan parang dalam kejadian samun di rumahnya di Taman Paya Rumput Indah di sini, petang semalam.
Dalam kejadian kira-kira pukul 2.45 petang itu, mangsa yang berusia 17 tahun tinggal berseorangan dalam rumah teres itu dua tingkat sebelum didatangi dua lelaki dengan masing-masing bersenjatakan parang.
Ketua Polis Daerah Melaka Tengah, Asisten Komisioner Afzanizar Ahmad berkata, kedua-dua suspek dipercayai masuk ke dalam rumah tersebut melalui pintu bahagian belakang rumah yang tidak berkunci.
Katanya, suspek kemudian mendapatkan mangsa yang berada di ruang tamu dan mengarahkannya untuk berdiam diri sementara salah seorang daripada mereka naik ke tingkat atas mencari barang berharga.
Jelasnya, seorang suspek kemudian membawa turun sebuah telefon bimbit dan satu passport.

“Ketika suspek cuba melarikan diri, kedua ibu dan bapa mangsa kebetulan pulang ke rumah dan ternampak kejadian tersebut.
“Remaja terbabit kemudian cuba menghalang suspek dari melarikan dengan menggunakan tangga di tembok rumah, namun telah dilibas dengan parang sehingga menyebabkannya cedera di dahi dan bahagian lengan tangan kiri,” katanya ketika dihubungi di sini hari ini.
Afzanizar berkata, kedua-dua suspek bagaimanapun dapat melarikan diri dengan menaiki sebuah kenderaan.
“Mangsa yang cedera kini dirawat di bawah pemerhatian doktor dan dilaporkan stabil.
“Siasatan polis ditempat kejadian juga berjaya menimbulkan kesan cap jari selain menemui sarung parang di belakang rumah berkenaan,” katanya.
Katanya, kerugian dianggarkan bernilai RM2,000 dan kes disiasat mengikut Seksyen 394 Kanun Keseksaan kerana melakukan samun sehingga menyebabkan kecederaan. -K! ONLINE


Lelaki maut motosikal tidak berhenti di lampu isyarat
Oleh KOSMO!

21 Ogos 2020, 5:32 pm
Oleh ROHANA MOHD. NAWI
KOTA BHARU – Seorang penunggang motosikal maut atas kecuaian sendiri selepas tidak mematuhi lampu isyarat merah sehingga dirempuh sebuah kenderaan pacuan empat roda di persimpangan Lebuhraya Baru Pasir Hor di sini malam tadi.
Kejadian pada pukul pukul 10.20 malam itu mengakibatkan Mohamad Syaqusyairi Yusoff,21, yang bekerja kampung disahkan meninggal dunia di lokasi kejadian selepas mengalami kecederaan parah di bahagian kepala.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, nahas itu berlaku sewaktu kenderaan pacuan empat roda jenis Toyota Hilux yang berada di persimpangan lampu isyarat membelok ke kanan dari susur lebuh raya.
Katanya, kenderaan itu membelok dari arah Ketereh ke Pasir Hor selepas pemandu yang berusia 19 tahun melihat lampu isyarat bertukar hijau.
“Sewaktu kenderaan itu membelok, motosikal yang ditunggang mangsa dipercayai tidak mematuhi lampu isyarat merah turut melintasi kawasan persimpangan.

“Akibat jarak yang terlalu dekat, Toyota Hilux itu merempuh dapra (fender) hadapan sebelah kanan motosikal mangsa,” katanya ketika dihubungi Kosmo! sebentar tadi.
Menurut Abdul Rahim, kemalangan itu menyebabkan mangsa terjatuh sebelum disahkan meninggal dunia di lokasi kejadian.
Katanya, mayat mangsa dihantar ke Hospital Raja Perempuan Zainab II untuk proses bedah siasat sebelum diserahkan kepada keluarganya.
Sehubungan itu, Abdul Rahim turut menasihati pengguna jalan raya khususnya penunggang motosikal supaya mematuhi lampu isyarat.
Katanya, hasil pemantauan pihak polis mendapati penunggang motosikal sering melanggar lampu isyarat apabila mereka melihat tiada kenderaan meskipun ketika itu lampu masih merah.
Beliau berkata, tindakan itu amat berbahaya sehingga boleh membawa maut kepada pengguna jalan raya sendiri.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Hazani kini menjawat jawatan Pesuruhjaya Polis Sabah baharu
Oleh KOSMO!

21 Ogos 2020, 5:36 pm
Oleh IVAN AMIRUL
KOTA KINABALU – Perlantikan Datuk Hazani Ghazali sebagai Pesuruhjaya Polis Sabah baharu mampu memberi impak positif dalam pentadbiran Polis Diraja Malaysia (PDRM) Kontinjen Sabah.
Timbalan Ketua Polis Negara, Datuk Seri Acryl Sani Abdullah Sani berkata, pemilihan Hazani bagi memegang tampuk PDRM di Sabah bukan perkara asing.
“Beliau pernah memegang jawatan Komander Kawasan Keselamatan Khas Pantai Timur Sabah (ESSCOM) sebelum ini, ia sekaligus membuktikan beliau sangat memahami situasi Sabah secara keseluruhannya.
“Tanggungjawab yang digalas sebelum ini amat penting terutamanya dalam memastikan keselamatan di kawasan Zon Selamat Timur Sabah (ESSZONE) sentiasa terpelihara.
“Rakyat di negeri ini juga sudah mengenalinya sejak beliau menjawat jawatan sebagai Komander ESSCOM.

“Sebagai Pesuruhjaya Polis Sabah, tanggungjawab itu bukan saja untuk memastikan kawasan ESSZONE selamat, malahan seluruh negeri ini,” katanya ketika ditemui media ketika menyaksikan Majlis Serah Terima Tugas Jawatan Pesuruhjaya Polis Sabah antara Datuk Hazani Ghazali yang mengantikan Datuk Zaini Jass dan Pengerusi Perkep Kontinjen Sabah di Ibu Pejabat Polis Kontinjen (IPK) Sabah, di sini, hari ini.
Dalam pada itu, Zaini dipindahkan ke Bahagian Pentadbiran, Jabatan Pengurusan Bukit Aman berkuatkuasa hari ini.
Sementara itu, Hazani dalam ucapannya berkata, beliau akan meneruskan misi dan visi yang disusun atur oleh bekas Pesuruhjaya Polis, Datuk Zaini Jass.
“Beberapa penambahbaikan akan dilakukan termasuklah kajian berkaitan taburan jenayah yang berlaku di negeri ini.
“Saya juga bakal memberi fokus kepada sindiket dadah yang berleluasa di Sabah kerana negeri ini kebiasaannya dijadikan pusat transit sindiket dadah mengedar ke negara jiran terutamanya Indonesia dan Filipina.
“Selain itu, fokus turut akan diberikan kepada ketua atau dalang sindiket serta penyeludupan dan saya akan pastikan fail kes dibuka dan tindakan sewajarnya akan diambil,” katanya.
Hazani berkata, beliau juga akan meneruskan kerjasama dengan mengekalkan keselamatan dan kesiapsiagaan di kawasan ESSZONE.
“Kita berharap Komander ESSCOM yang baharu akan terus memberi sokongan untuk bersama-sama menggerakkan semula dan perkemaskini semula untuk penentuan operasi yang bakal dilaksanakan,” katanya. – K! ONLINE


Harga RON95, RON97 naik 3 sen
Oleh NOR IDAYU BOSRO

21 Ogos 2020, 5:28 pm
PUTRAJAYA – Harga runcit petrol RON95 naik 3 sen kepada RM1.71 sen seliter berbanding RM1.68 bagi tempoh bermula tengah malam ini sehingga 28 Ogos depan.
Kementerian Kewangan dalam satu kenyataan berkata, harga RON97 juga naik 3 sen daripada RM1.98 kepada RM2.01 seliter.
Menurutnya, harga runcit diesel pula turun sebanyak 2 sen seliter iaitu daripada RM1.82 seliter kepada RM1.80 seliter.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE


720 kilogram ayam beku seludup dirampas
Oleh KOSMO!

21 Ogos 2020, 2:50 pm
Oleh YATIMIN ABDULLAH
RANTAU PANJANG – Jabatan Perkhidmatan Kuarantin dan Pemeriksaan Malaysia (Maqis) dengan kerjasama Agensi Kawalan Sempadan Malaysia (Aksem) Kelantan berjaya menggagalkan cubaan menyeludup 720 kilogram (kg) keratan ayam beku bernilai RM6,000 dari negara jiran di Meranti di sini semalam.
Rampasan dijalankan pada pukul 3.30 pagi ketika anggota Aksem menahan sebuah kereta jenis Proton Waja sewaktu melakukan rondaan di sekitar kawasan itu.
Kesemua barangan rampasan itu diserahkan kepada pihak Maqis untuk siasatan lanjut.
Pengarah Maqis Kelantan, Mohd. Azam Yahya berkata, nilai keseluruhan rampasan termasuk kereta dianggarkan berjumlah RM15,000.
“Kita melakukan pemeriksaan terhadap 60 buah kotak sebelum keratan ayam beku seberat 720 kg sebaik sahaja menerima serahan rampasan daripada Aksem.

“Kesemua rampasan ini dibawa masuk tanpa permit yang sah oleh kerajaan,” katanya dalam satu kenyataan di sini hari ini.
Katanya, perbuatan mengimport keluaran pertanian tanpa permit yang sah adalah menjadi satu kesalahan dibawah Akta Perkhidmatan Kuarantin dan Pemeriksaan Malaysia 2011 (Akta 728)
Selain rampasan tersebut, Maqis turut menerima keratan ayam beku seberat 684 kg bernilai RM5,700 yang dirampas pihak polis.
Polis turut merampas sebuah kereta jenis Proton Persona yang digunakan untuk menyeludup barangan tersebut. – K! ONLINE


Tiga hari jahit Jalur Gemilang 50 meter
Oleh KOSMO!

21 Ogos 2020, 3:24 pm
Oleh ISKANDAR SHAH MOHAMED
KUALA SELANGOR – Angkatan Pertahanan Awam (APM) Kuala Selangor berjaya membuktikan bukan sahaja pakar dalam memberikan khidmat kecemasan malah menyemai semangat patriotisme.
Ini dibuktikan apabila lebih 10 anggota termasuk pegawainya berjaya menyiapkan jahitan Jalur Gemilang sepanjang 50 meter, semalam.
Pegawai Pertahanan Awam Daerah Kuala Selangor, Kapten (PA) Shaiful Azril Zainal berkata, idea itu tercetus berikutan faktor lokasi strategik pejabat yang berada di laluan ke pusat pelancongan Bukit Malawati.
Katanya, jahitan cantuman itu melibatkan 60 bendera dalam tempoh tiga hari bermula Rabu lalu.
“Kami menganggap idea mencantumkan bendera ini lebih baik berbanding hanya menggantungnya secara biasa.

“Rasa berbaloi dan hilang penat apabila melihat bendera ini dicantumkan dan digantung di sekitar pagar pejabat APM di sini dalam menyemarakkan lagi sambutan Hari Kebangsaan ke-63 terutama di kalangan rakyat termasuk pelancong,” katanya ketika dihubungi Kosmo! di sini hari ini,
Shaiful Azril menambah, kesemua bendera tersebut adalah hasil sumbangan anggota termasuk beliau yang membelinya sendiri.
“Setiap anggota membuat kutipan secara sukarela dan mengorbankan masa yang terluang ketika ketiadaan kes.
“Kami menjahit bendera itu secara bergilir-gilir dan teryata semuanya tidak mustahil sekiranya
bekerjasama dalam satu pasukan,” katanya. -K!ONLINE


Lori tangki bawa minyak sawit terbakar
Oleh KOSMO!

21 Ogos 2020, 3:16 pm
Oleh KHAIRUL MOHD. ALI
JOHOR BAHRU – Seorang pemandu lori tangki berdepan detik cemas apabila kenderaan yang membawa muatan sebanyak 35,000 liter minyak sawit itu terbakar di jambatan Sungai Kim Kim, Pasir Gudang di sini hari ini.
Komander Operasi dari Balai Bomba dan Penyelamat Pasir Gudang, Pegawai Bomba Kanan II, Shahrudin Saari berkata, kejadian dilaporkan berlaku pada pukul 9.42 pagi.
“Setibanya di lokasi kejadian, kira-kira 15 peratus lori tangki berkenaan didapati terbakar melibatkan bahagian belakang tangki dan tayar sebelum api berjaya dipadam.
“Pemandu lori yang berusia 59 tahun selamat dan tidak mengalami sebarang kecederaan,” katanya dalam satu kenyataan, di sini hari ini.
Tambahnya, punca kebakaran dan anggaran kerugian masih dalam siasatan manakala operasi ditamatkan pada pukul 10.20 pagi. – K! ONLINE


Surat persetujuan Bersatu sertai MN diterima Selasa lalu
Oleh MOHD RASDAN AHMAD

21 Ogos 2020, 3:42 pm
KUALA LUMPUR – Parti Pribumi Bersatu Malaysia (Bersatu) melalui presidennya, Tan Sri Muhyiddin Yassin sudah menghantar surat persetujuan untuk menyertai gabungan Muafakat Nasional (MN) sejak Selasa lalu.
Setiausaha Bersama Sekretariat MN, Tan Sri Annuar Musa, mengesahkan jawapan berkenaan diterima Selasa lalu, susulan surat jemputan yang dihantar kepada Bersatu untuk menyertai gabungan MN yang dibuat pada 13 Ogos lalu.
Annuar berkata, persetujuan berkenaan dicapai hasil mesyuarat dan perbincangan antara barisan kepimpinan MN yang dibuat pada 6 Ogos lalu.
“Itulah semangat syura, dibincang dan dipersetujui bersama oleh MN pada 6 Ogos. Perkara itu dilapor dalam Biro Politik dan Majlis Kerja Tertinggi (MKT) pada 7 Ogos.
“Surat dihantar pada 13 Ogos, 18 Ogos, kita terima surat setuju daripada Yang Amat Berhormat Presiden Bersatu,” katanya melalui laman Twitter beliau hari ini.
Terdahulu Presiden UMNO, Datuk Seri Ahmad Zahid Hamidi dalam laman Twitternya semalam memaklumkan mengenai mesyuarat MN yang dipengerusikan bersama Timbalan Presiden UMNO, Datuk Seri Mohamad Hasan dan Timbalan Presiden Pas, Datuk Seri Tuan Ibrahim Tuan Man memutuskan untuk menjemput Bersatu menyertai MN.

Mengulas lanjut, Annuar menjelaskan, UMNO dan Pas ketika membincangkan hala tuju MN seperti dalam perjanjian persefahaman (MoU) dan piagamnya sudah menyatakan komitmen untuk membawa pembabitan parti lain dalam memperkasa penyatuan ummah.
“Alhamdulillah, matlamat memperkasa MN secara organik seperti yang tercatat dalam perkara 2.2 MOU/piagam semakin berjaya,” katanya.
Tambah beliau, MN tidak dirancang untuk menjadi eksklusif, sebaliknya mesti membesar secara organik, didukung ummah secara melebar dan meluas.
“Politik norma baharu menuntut keterangkuman. Pihak yang berjaya membina muafakat dan tidak berpecah akan berjaya. Alhamdulillah, pimpinan UMNO dan PAS semakin mara,” katanya. – K! ONLINE.


Dua pengawal keselamatan haram antara ditahan Imigresen
Oleh MOHD YUNUS YAKKUB

21 Ogos 2020, 4:53 pm
SHAH ALAM – Dua pengawal keselamatan antara 19 pendatang asing tanpa izin (PATI) yang ditahan Jabatan Imigresen Selangor dalam serbuan di sekitar Kota Damansara dan Klang di sini semalam.
Dalam serbuan bermula pukul 11 malam itu, kesemua lelaki yang ditahan berusia 22 hingga 50 tahun.
Pengarah Imigresen Selangor, Mohamad Shukri Nawi berkata, berdasarkan siasatan awal mendapati dua pengawal keselamatan masing-masing warga Indonesia dan Bangladesh itu telah digaji di antara lima bulan hingga setahun.
Katanya, mereka ditugaskan di sebuah kondominium yang terletak bersebelahan antara satu sama lain.
“Serbuan yang turut dilakukan di rumah pekerja di Klang mendapati segelintir PATI sedang nyenyak tidur.
“Anggota Imigresen juga terpaksa memecahkan beberapa buah pintu rumah selepas PATI tersebut enggan membuka pintu walaupun telah diarahkan kami,” katanya dalam kenyataan di sini hari ini.

Kata beliau, pecahan PATI itu melibatkan sembilan warga Indonesia, Nepal (7), Indonesia (2) dan seorang warga Bangladesh.
Mohamad Shukri menambah, kesemua PATI kemudiannya dibawa ke klinik kesihatan bagi menjalani saringan Covid-19 sebelum ditempatkan di depot tahanan Semenyih.
“Kesemua mereka kini direman selama 14 hari dan kes disiasat mengikut Seksyen 6(1) (c) dan
Seksyen 15(1)(c) Akta Imigresen 1959/63,” katanya. – K! ONLINE


Lelaki ditahan bersama dadah, peralatan pecah rumah
Oleh MOHD YUNUS YAKKUB

21 Ogos 2020, 3:57 pm
KUALA SELANGOR – Seorang lelaki ditahan bersama peralatan disyaki pecah rumah di sebuah pondok di dalam kebun berhampiran jirat cina di Kota Puteri, Ijok di sini semalam.
Dalam kejadian pukul 2.45 petang itu, turut merampas 10 peket plastik lut sinar disyaki heroin dan syabu dengan berat keseluruhan 13.54 gram daripada suspek berusia 44 tahun.
Ketua Polis Daerah Kuala Selangor Superintendan Ramli Kasa berkata, serbuan dilakukan sepasukan anggota termasuk pegawai yang menemui seorang lelaki dalam keadaan mencurigakan di pondok tersebut.
Katanya, pemeriksaan menemui sembilan peralatan untuk tujuan pecah rumah termasuk parang panjang berukuran 68 sentimeter (cm), sebilah golok sepanjang 38 cm dan alat pemotong wayar dalam raga motosikal suspek.
“Hasil pemeriksaan lanjut terhadap beg sandang suspek juga menemui tujuh peket disyaki heroin seberat 11.07 gram (g) dan tiga peket syabu dengan berat 2.47g.
“Semakan terhadap nombor pendaftaran motosikal digunakan suspek juga didapati nombor palsu namun tiada rekod kehilangan dilaporkan,” katanya ketika dihubungi Kosmo! di sini hari ini.

Jelas beliau, siasatan lanjut sedang dijalankan dengan kes disiasat mengikut Seksyen 39A(2) Akta Dadah Berbahaya 1952. – K!ONLINE


Nenek sesak nafas terhidu asap rumah terbakar
Oleh KOSMO!

21 Ogos 2020, 3:34 pm
Oleh ZAKI SALLEH
IPOH – Seorang nenek sesak nafas setelah terhidu asap tebal apabila rumahnya di Kampung Tok Chedang, Pasir Puteh di sini dijilat api semalam.
Dalam kejadian dipercayai berlaku kira-kira pukul 11.30 malam itu, warga emas berusia 80 tahun itu bagaimanapun berjaya diselamatkan jiran-jirannya.
Ketua Operasi Balai Bomba dan Penyelamat (BBP) Pasir Puteh, Mohd. Fadzeli Che Hussin berkata, pihaknya menerima panggilan kecemasan pada pukul 11.33 malam.
Menurut beliau, sepasukan anggota bersama jentera dari balai berkenaan dikerah ke tempat kejadian bagi memadam kebakaran.
“Semasa bomba tiba, mangsa yang berumur 80 tahun telah diselamatkan oleh jiran-jiran dan dia tidak mengalami kecederaan selain sesak nafas.

“Operasi pemadaman dilakukan menggunakan satu aliran hos dari tangki jentera bagi mengawal kebakaran,” katanya.
Katanya, warga emas itu pula telah diberikan bantuan pernafasan awal oleh anggota paramedik dan keadaanya stabil.
“Turut membantu ialah jentera daripada BBP Ipoh serta pasukan sukarelawan bomba Pasir Pinji, Pekan Baru dan Menglembu.
“Operasi tamat pada pukul 1.22 pagi manakala punca kejadian dan nilai kerugian masih dalam siasatan,” ujarnya. – K! ONLINE


Warga emas cedera jatuh dari tingkat 9 ke tingkat 6
Oleh KOSMO!

21 Ogos 2020, 4:58 pm
Oleh NOOR HASLIZA NUSI
GEORGE TOWN – Seorang warga emas mengalami kecederaan pada kepala dan patah rusuk kanan selepas terjatuh di atas bumbung aras enam dari kediamannnya di tingkat sembilan Flat Idaman Seroja, Sungai Ara di sini tadi.
Mangsa lelaki berusia 74 tahun itu ditemui dalam keadaan separuh sedar oleh penduduk blok berkenaan kira-kira pukul 1 petang.
Pegawai Operasi dari Balai Bomba dan Penyelamat Bayan Baru, Rohaizal Abdul Aziz berkata, pihaknya menerima panggilan berhubung kejadian berlaku pada pukul 1.18 petang dan tiba ke situ kurang lima minit kemudian.
“Sebaik tiba di tempat kejadian, mangsa didapati telah terbaring di koridor flat berkenaan selepas dikatakan tergolek dari bumbung kediaman penghuni di aras enam.
“Dia (mangsa) sebelum itu dikatakan terjatuh dari rumahnya di tingkat sembilan. Rawatan awal telah diberikan ke atasnya yang semasa itu berada dalam keadaan separuh sedar,” katanya ketika Kosmo! di sini sebentar tadi.

Menurut Rohaizal, mangsa yang mengalami kecederaan pada kepala dan patah tulang rusuk kemudiannya diserahkan kepada pasukan ambulan St. John untuk dibawa ke Hospital Pulau Pinang.
Tambahnya, operasi tersebut tamat sepenuhnya pada pukul 2.05 petang tadi. – K! ONLINE


Pekerja JKR maut dirempuh kereta ketika bekerja
Oleh KOSMO!

21 Ogos 2020, 4:50 pm
Oleh RIZANIZAM ABDUL HAMID
MELAKA – Seorang pekerja Jabatan Kerja Raya (JKR) maut, manakala dua lagi rakannya cedera dirempuh sebuah kereta ketika mereka sedang bekerja di bahu jalan dalam nahas membabitkan empat buah kenderaan di sini pagi tadi.
Ketua Jabatan Siasatan Penguatkuasaan Trafik (JSPT) negeri, Superintendan Hassan Basri Yahya berkata dalam kejadian pukul 10.20 pagi itu, mangsa, Tambi Chik Selim, 57, maut ditempat kejadian.
Menurutnya, nahas yang berlaku di Jalan Lorong Pandan berhampiran Sekolah Kebangsaan Tengkera itu turut mengakibatkan dua lagi pekerja JKR masing-masing berumur 35 dan 45 tahun cedera.
“Siasatan awal mendapati kemalangan berlaku apabila sebuah kereta jenis Perodua Viva dipandu wanita berusia 67 tahun dari Lorong Pandan menghala ke Limbongan hilang kawalan sebelum terbabas ke bahu kiri jalan.
“Kenderaan kemudian merempuh tiga buah motosikal pekerja JKR yang sedang parkir di bahu kiri jalan.

“Pada masa yang sama semua mangsa berada di hadapan motosikal menyebabkan mereka turut dirempuh kereta terbabit,” katanya di sini hari ini.
Menurutnya, mayat mangsa kemudian dibawa ke Unit Forensik Hospital Besar Melaka untuk bedah siasat.
“Polis turut menahan pemandu Perodua Viva yang tidak cedera untuk mengambil sampel darah bagi pemeriksaan kandungan alkohol dan dadah.
“Kes disiasat di bawah Seksyen 41(1)A Akta Pengangkutan Jalan 1987 dan semua kenderaan ditahan bagi untuk pemeriksaan ke Puspakom,” katanya. – K! ONLINE


Lima sekeluarga parah kereta terbabas masuk gaung
Oleh MUHAMAD TARMIZE MOHD NOR

21 Ogos 2020, 5:01 pm
GERIK – Lima sekeluarga termasuk dua remaja parah selepas kereta dinaiki mereka terbabas sebelum terjatuh ke dalam gaung sedalam 60 meter di Kilometer 58.4 Jalan Raya Timur-Barat Gerik-Jeli di sini pagi tadi.
Dalam kejadian kira-kira pada pukul 9.45 pagi itu, difahamkan kereta jenis Honda City dinaiki mereka berlima sedang dalam perjalanan dari Gerik ke Kelantan.
Ketua Balai Bomba dan Penyelamat Gerik, Azizul Aswad Asaris berkata, pihaknya menerima panggilan kecemasan daripada orang awam pada pukul 9.56 lagi sebelum sepasukan sembilan anggota bergegas ke tempat kejadian.
“Tiba di lokasi kejadian, anggota mendapati tiga mangsa dewasa berusia antara 20 hingga 51 tahun masih berada di lokasi manakala dua lagi mangsa yang merupakan remaja berusia 13 dan 17 tahun telah dibawa ke hospital oleh orang awam.
“Anggota kemudian menggunakan tali untuk menarik semua mangsa ke atas menggunakan jentera sebelum menghantar mereka ke Hospital Gerik,” katanya ketika dihubungi hari ini.
Tambah Azizul, operasi menyelamatkan mangsa yang jatuh gaung tersebut turut dibantu anggota dari Balai Bomba dan Penyelamat Jeli, Kelantan.

“Operasi tamat sepenuhnya pada pukul 1.30 tengah hari,” katanya. – K! ONLINE


NKA Frozen buka cawangan kedua
Oleh KOSMO!

21 Ogos 2020, 2:35 pm
Oleh MUHAMMAD IZZAT TERMIZIE
SEREMBAN – Sebagai tanda penghargaan dan terima kasih kepada pelanggan yang selalu memberikan sokongan, pembekal makanan sejuk beku, NKA Frozen hari ini menawarkan seekor ayam pencen yang dijual dengan hanya RM1.
Bagi pemiliknya, Mohd. Khairul Azman, 33, tawaran istimewa yang diberikan itu juga adalah bersempena dengan pembukaan cawangan kedua kedai tersebut di Senawang hari ini.
“Jualan promosi ayam pencen ini akan berlangsung selama tiga hari berturut-turut, iaitu bermula hari ini sehingga Ahad. Kami sediakan kira-kira 150 hingga 200 ekor ayam sehari namun terhad satu ekor setiap seorang.
“Tujuan promosi ini adalah untuk lebih dekat dengan penduduk tempatan yang ada di sekeliling. Apa yang saya peroleh daripada perniagaan ini adalah semuanya datang daripada sokongan pelanggan, saya beri semula kepada mereka,” katanya kepada pemberita di sini hari ini.
Selain itu katanya, pembukaan cawangan kedua NKA Frozen di Senawang adalah bagi memberi kemudahan kepada pelanggan-pelanggan yang ada di kawasan Seremban dan sekitarnya.

“Cawangan di Senawang ini adalah permulaan kepada kedai kami di kawasan bandar, banyak pelanggan kami sebelum ini adalah dari Seremban dan mereka selalu ke Rembau, jadi saya buat keputusan buka pula di sini.
“Memang saya mempunyai rancangan untuk buka beberapa cawangan lagi di Negeri Sembilan seperti Port Dickson, Kuala Pilah dan Tampin. Peringkat awal ni memang tumpuan kami di Negeri Sembilan malah warna kuning yang menjadi warna utama kedai kami juga adalah bersempena bendera Negeri Sembilan,” katanya. – K! ONLINE


MV Peluang Kedua raih dua juta tontonan
Oleh KOSMO!

21 Ogos 2020, 1:46 pm
KUALA LUMPUR – Strategi penyanyi, Nabila Razali meletakkan penyanyi rap kacak, MK K Clique sebagai hero dan rakan duet menerusi video muzik rasmi Peluang Kedua menjadi apabila video tersebut berjaya meraih lebih dua juta tontonan dalam YouTube.
Kata Nabila, dia percaya kemunculan MK menjadi antara faktor pelaris klip muzik itu ditonton ramai memandangkan jejaka tersebut sememangnya menjadi kegilaan wanita.
“Sudah tentu kredit bukan pada saya seorang kerana saya percaya MK juga menjadi faktor orang ramai menonton video muzik ini berulang kali.
“Dia juga memberikan kerjasama dalam mempromosikan lagu tersebut sejak dimuat naik semalam (kelmarin),” katanya.
Pemilik nama sebenar, Nur Nabila Mohd. Razali, 27, meluahkan rasa syukur dan terharu atas kejayaan video muzik Peluang Kedua, sekali gus mengulangi rekod single hitnya, Pematah Hati yang dilancarkan pada tahun 2017.
Kata Nabila, kejayaan tersebut merupakan satu pencapaian yang amat bermakna dalam kerjaya seninya sebagai penyanyi.

“Alhamdulillah, saya terharu kerana muzik video Peluang Kedua hasil ciptaan penyanyi dan komposer, Hael Husaini dan MFMF yang dimuat naik pada Selasa lalu mencapai satu juta tontonan dalam tempoh singkat.
“Rekod itu mengulangi kejayaan lagu Pematah Hati pada 2017.
“Mungkin perkara biasa bagi orang lain, tetapi ini merupakan kejayaan besar buat saya,” katanya.
Nabila memberitahu, dia tidak meletakkan harapan terlalu tinggi kerana sebelum ini video lirik yang dimuat naik pada April lalu sudah pun mencecah 12 juta tontonan.
Penyanyi itu turut berterima kasih kepada pasukan produksi Ghzmsn Studio dan Pengarah Lily Samsuddin yang bertanggungjawab menghasilkan video yang berkualiti dan terbaik.
“Orang kuat di belakang tabir juga patut diberikan ucapan tahniah atas pencapaian ini.
“Banyak dugaan yang terpaksa kami lalui ketika menjalani proses penggambaran terutamanya cuaca hujan dan sejuk di Cameron Highlands, Pahang,” katanya.
Lagu Peluang Kedua versi baharu itu boleh didapati di semua pelantar strim bermula hari ini.
Setakat semalam, video muzik tersebut sudah merekodkan sebanyak 1.5 juta tonton di YouTube.


Atlet lawan pedang bersama rakan mati lemas
Oleh MOHD AZLI ADLAN

21 Ogos 2020, 12:07 pm
KUALA NERUS – Dua remaja termasuk seorang atlet pelapis sukan lawan pedang Terengganu maut akibat lemas di Pantai Tanjung, Seberang Takir berhampiran Jambatan Angkat Kuala Terengganu di sini hari ini.
Sewaktu kejadian, Muhammad Amirul Zulkafli, 15, dan Muhammad Aidil Ashman Abdul Manan sedang mandi-manda di pantai berkenaan bersama lima rakan sekampung lain pada pukul 7.30 pagi.
Muhammad Amirul yang pernah mewakili Terengganu dalam acara lawan pedang pada Sukan Malaysia (Sukma) Perak 2018 merupakan pelajar tingkatan tiga Sekolah Menengah Kebangsaan (SMK) Kompleks Seberang Takir di sini.
Ketua Balai Bomba dan Penyelamat Kuala Nerus, Yusmizan Yusof, sewaktu mereka sedang seronok mandi, tiba-tiba mereka telah dipukul ombak yang menyebabkan dua mangsa tersebut dibawa arus deras.
“Salah seorang daripada rakan mereka cuba menyelamatkan kedua-dua mangsa tetapi gagal.
“Dua remaja itu kemudiannya tenggelam di dalam laut sebelum rakan-rakannya segera berenang ke tepi pantai untuk meminta pertolongan penduduk kampung,” katanya kepada pemberita di sini semalam.

Yusmizan berkata, mayat Muhammad Amirul dan Muhammad Aidil Ashman berjaya ditemui berhampiran antara satu sama lain di dalam dasar laut sedalam kira-kira tiga meter kira-kira 50 meter dari tepi pantai. – K! ONLINE


Warga emas hilang selepas berkebun ditemui mati lemas
Oleh MOHD AZLI ADLAN

21 Ogos 2020, 1:21 pm
KEMAMAN – Pencarian warga emas yang hilang selepas berkebun sejak kelmarin berakhir apabila mayat ditemui terapung di Sungai Kemaman berhampiran Pasir Gajah dekat sini hari ini.
Mayat Othman Daud, 79, dijumpai anggota mencari dan menyelamat dalam keadaan menyayat hati apabila tersangkut pada sebatang kayu mati pada pukul 7.39 pagi.
Ketua Polis Daerah Kemaman, Superintendan Hanyan Ramlan berkata, mayat Othman ditemui kira-kira 500 meter dari pusat operasi mencari dan menyelamat yang telah di buka di tebing Sungai Kemaman di sini.
“Kita percaya perahu yang dinaiki mangsa sewaktu dalam perjalanan pulang dari kebunnya telah terbalik.
“Mangsa kemudiannya dibawa arus deras sebelum dipercayai lemas yang membawa kepada kematiannya,” katanya kepada pemberita di sini hari ini.
Kosmo! hari ini melaporkan lelaki warga emas itu dikhuatiri hilang selepas tidak pulang ke rumah pada pukul 4.30 petang, Rabu lalu.

Othman dipercayai hilang ketika menyeberang sungai dengan menaiki perahu
dari kebunnya di Pasir Manggang, Kampung Pasir Gajah dekat sini.- K! ONLINE


Polis potong bekalan elektrik premis judi online
Oleh KOSMO!

21 Ogos 2020, 12:28 pm
Oleh NOOR HASLIZA NUSI
GEORGE TOWN – Polis Pulau Pinang bertindak memotong bekalan elektrik di tiga premis yang menjalankan kegiatan perjudian atas talian di sekitar daerah Timur Laut Dan Barat Daya hari ini.
Ops Pemotongan Bekalan Elektrik yang dijalankan mulai pukul 10 pagi itu melibatkan premis di Jelutong dan Sungai Tiram di Bayan Lepas.
Ketua Polis Daerah Timur Laut, Asisten Komisioner Soffian Santong berkata, pemotongan bekalan elektrik turut dilakukan terhadap sebuah premis perjudian dalam talian yang pernah diserbu polis Jun lalu.
“Tindakan ini diambil di bawah Seksyen 21A(1) Akta Rumah Judi Terbuka 1953 bagi memutuskan bekalan elektrik di premis terbabit supaya tidak kembali beroperasi,” katanya kepada pemberita di sini.
Sementara itu, polis dari Ibu Pejabat Polis Daerah Barat Daya turut mengambil tindakan sama ke atas sebuah premis yang berselindung disebalik kedai menjual telefon bimbit di Lintang Sungai Tiram, Bayan Lepas.

Operasi tersebut melibatkan kerjasama dengan pihak Tenaga Nasional Berhad (TNB). – K! ONLINE


Tidak sempat hantar tiga PATI ke Perlis
Oleh KOSMO!

21 Ogos 2020, 11:41 am
Oleh MOHD RAFIE AZIMI
JITRA – Seorang wanita sanggup mengambil risiko memandu sejauh hampir 500 kilometer (KM) kerana dijanjikan upah sebanyak RM450 untuk menghantar tiga lelaki pendatang asing tanpa izin (PATI) yang tidak dikenalinya dari Kuala Lumpur ke Perlis dekat sini.
Wanita berusia 33 tahun serta tiga lelaki Bangladesh itu bagaimanapun gagal sampai ke destinasi tersebut apabila ditahan polis di Jalan Napoh menghala Changlun dekat sini kira-kira pukul 5.10 petang semalam.
Ketua Polis Daerah Kubang Pasu, Superintendan Mohd. Ismail Ibrahim berkata, kereta jenis Toyota Vios dipandu wanita dari Selangor itu ditahan ketika melalui sekatan jalan raya di kawasan Perintah Kawalan Pergerakan Diperketatkan (PKPD) Secara Pentadbiran.
“Kereta dinaiki mereka tiba di sekatan jalan raya itu kira-kira pukul 5.10 petang semalam dengan pemeriksaan dijalankan mendapati ketiga-tiga lelaki Bangladesh gagal mengemukakan dokumen perjalanan sah.
“PATI berusia 30, 33 dan 36 tahun itu tidak memiliki pasport, namun mempunyai kad permit kerja disyaki palsu,” katanya dalam satu kenyataan di sini hari ini.

Katanya, tiga lelaki warga asing tersebut telah berada di negara ini sejak tiga tahun lalu dan pernah bekerja sebagai buruh binaan dan kilang perabot di Kuala Lumpur.
“Siasatan awal mendapati mereka dari Sentul, Kuala Lumpur menuju ke Bukit Keteri, Perlis dengan tujuan untuk mencari pekerjaan,” ujarnya.
Menurut Ismail, wanita itu pula mencari pendapatan dengan memandu kereta sapu dan dipercayai menerima tawaran melakukan penghantaran itu daripada seorang lagi lelaki Bangladesh yang pernah menjadi penumpangnya sebelum ini.
“Wanita itu mengaku mengambil tiga PATI itu kira-kira pukul 10 pagi di Sentul dan mendakwa belum dibayar untuk melakukan kerja tersebut.
“Dia juga mendakwa kali pertama berurusan dengan ketiga-tiga lelaki berkenaan,” katanya.
Tambahnya, wanita terbabit disiasat di bawah Seksyen 26A Akta Anti Pemerdagangan Orang dan Penyeludupan Migran 2007 sementara tiga PATI itu pula disiasat mengikut Seksyen 6(1)(c) Akta Imigresen 1959/63 kerana gagal mengemukakan sebarang dokumen perjalanan yang sah. – K! ONLINE


Penjual ketum tidak serik, ditahan lagi buat kali keenam
Oleh MUHAMAD TARMIZE MOHD NOR

21 Ogos 2020, 2:20 pm
IPOH – Seorang penganggur yang aktif menjual ketum sejak tiga tahun lalu sekali lagi ditahan polis buat kali keenam dalam satu serbuan di dua buah rumah teres di Pasir Puteh di sini Rabu lalu.
Ketua Polis Daerah Ipoh, Asisten Komisioner A. Asmadi Abdul Aziz berkata, dalam serbuan oleh Jabatan Bahagian Siasatan Jenayah Narkotik, Ibu Pejabat Polis Daerah (IPD) Ipoh pada pukul 4.30 petang itu, pihaknya menahan lelaki berusia 49 tahun itu hasil maklumat orang awam.
“Terdahulu dalam serbuan sama, kita menahan dua lelaki berusia 23 dan 33 tahun yang sedang asyik memasak air ketum di ruangan dapur salah satu rumah berkenaan.
“Mereka mengaku telah diupah sebanyak RM50 hingga RM80 untuk memasak air ketum dan hasil soal siasat membawa kepada serbuan ke rumah bersebelahan yang dipercayai tempat menyimpan air ketum sebelum dijual kepada para pelanggan,” katanya pada sidang akhbar di IPD Ipoh hari ini.
Tambah A. Asmadi, dalam serbuan itu polis merampas sebanyak 500 botol air ketum yang berjumlah 750 liter keseluruhannya bersama 78 kilogram (kg) daun ketum di dalam empat plastik hitam.
“Turut dirampas sebuah periuk besar, senduk kayu dan tong gas serta satu peti sejuk dan jumlah rampasan dianggarkan RM8,280.

“Lelaki berusia 49 tahun berkenaan mempunyai lima rekod jenayah lampau berkaitan ketum dan lelaki berusia 33 tahun pula mempunyai dua rekod berkaitan dadah dan jenayah,” katanya.
Katanya, hasil siasatan mendapati semua air ketum tersebut dijual di sekitar Ipoh dan bekalan daun ketum pula dipercayai dari utara negara.
“Ketiga-tiga mereka kini ditahan reman selama empat hari bermula 20 hingga 23 Ogos depan mengikut Seksyen 30(3) Akta Racun 1952.
“Ini merupakan kes terbesar berkaitan daun ketum yang kita berjaya tangkap di Ipoh tahun ini dan saya mengucapkan terima kasih kepada orang ramai yang menyalurkan maklumat kepada polis,” katanya.
Sementara itu, polis turut merampas sebanyak 28 beg plastik hitam berisi daun ketum seberat 448 kg daripada sebuah kenderaan pacuan empat roda jenis Toyota Hilux.
“Bagaimanapun, suspek yang merupakan seorang lelaki telah melarikan diri dengan menaiki sebuah kereta jenis Perodua Myvi lain dipercayai rakannya selepas kenderaan dipandunya terbabas berhampiran Plaza Tol Jelapang.
“Polis kini sedang mengesan suspek berkenaan dan jumlah rampasan daun ketum dianggarkan bernilai RM4,480,” katanya.  – K! ONLINE


Sasar 10,000 penyertaan Kursus Asuhan dan Awal Kanak-Kanak Permata
Oleh MUHAMMAD AYMAN GHAFFA

21 Ogos 2020, 2:07 pm
KOTA BHARU – Kementerian Pembangunan Wanita, Keluarga dan Masyarakat menyasarkan seramai 10,000 peserta yang akan menyertai Kursus Asuhan dan Didikan Awal Kanak-Kanak Permata (KAP) menjelang hujung tahun ini.
Timbalan Menterinya, Datuk Siti Zailah Mohd. Yusoff berkata, sasaran jumlah itu termasuk penyertaan wanita yang tergolong dalam isi rumah berpendapatan 40 peratus terendah (B40) dan ibu tunggal.
Katanya, sejak diperkenal pada bulan Jun lalu, kursus tersebut telah berjaya menarik sebanyak 2,000 penyertaan dan jumlah itu akan bertambah dari semasa ke semasa.
“Program ini merupakan satu inisiatif kerajaan di bawah Pelan Jana Semula Ekonomi Negara (Penjana) terhadap golongan yang terjejas ekoran pandemik Covid-19 baru-baru ini.
“Selain menyediakan bayaran insentif sebanyak RM900 kepada setiap peserta, kursus ini juga dijalankan secara percuma tanpa sebarang yuran,” katanya.
Beliau berkata demikian pada sidang akhbar selepas Majlis Perasmian Penutupan KAP Untuk Golongan B40 dan Ibu Tunggal Siri 3, 2020 di Hotel Grand Riverview di sini hari ini.

Hadir sama, Pengerusi Jawatankuasa Kebajikan Pembangunan Keluarga dan Wanita, Datuk Mumtaz Md. Nawi.
Kursus yang dianjurkan selama sebulan itu disertai seramai 90 peserta dari Kelantan,Terengganu dan Pahang.
Mengulas lanjut mengenai penganjuran KAP, selain pelaksanaan kursus secara bermuka, ia juga dijalankan secara dalam talian untuk memudahkan penyertaan semua golongan.
Katanya, bagi yang terpilih, mereka juga boleh menjawab ujian untuk memperoleh sijil KAP sama ada secara dalam talian atau bersemuka.
“Kursus ini penting kepada mereka terutamanya golongan wanita sebelum bekerja atau membuka Taman Asuhan Kanak-Kanak (Taska) kerana pelbagai aspek diajar terutamanya keselamatan dan bimbingan kanak-kanak.
“Selain kursus ini, kerajaan menerusi inisiatif Penjana telah memberikan bantuan secara terus sebanyak RM5,000 kepada Taska dan 1,500 Taska di rumah kepada pengusaha yang terjejas akibat Covid-19 baru-baru ini,” katanya. – K! ONLINE


Empat suspek curi barang kemas diburu
Oleh KOSMO!

21 Ogos 2020, 1:32 pm
Oleh MOHAMAD FAHD RAHMAT
BATU PAHAT – Empat suspek termasuk dua wanita Arab diburu polis selepas disyaki mencuri di sebuah kedai barangan kemas di sini Rabu lalu.
Dalam kejadian pukul 3.15 petang itu, suspek didapati berpura-pura untuk membeli barangan kemas dengan meminta pekerja mengeluarkan beberapa contoh untuk dilihat.
Ketua Polis Daerah Batu Pahat Asisten Komisioner Azhan Abdul Halim berkata, perbuatan mereka terbongkar menerusi rakaman  televisyen litar tertutup (CCTV) kedai emas tersebut.
“Suspek meminta pekerja mengeluarkan beberapa rantai emas dan kemudian mengalihkan perhatian pekerja terbabit.
“Suspek kemudian meminta beredar untuk menukar wang dari kedai pengurup wang berdekatan,” katanya ketika dihubungi di sini hari ini.

Azhan berkata, kejadian hanya disedari apabila pekerja kedai memeriksa stok dan kemudian meneliti rakaman video litar tertutup (CCTV) di kedai emas terbabit.
“Suspek iaitu dua perempuan dipercayai berbangsa Arab dan dua lelaki lain yang menunggu di luar premis kini diburu polis,” katanya ketika dihubungi.
Beliau berkata, kes disiasat di bawah Seksyen 380 Kanun Keseksaan dan siasatan lanjut masih diteruskan untuk mengesan saspek.
“Orang ramai yang mempunyai maklumat diminta menyalurkannya ke IPD Batu Pahat di talian 07-436 3300,” katanya. – K! ONLINE


1,754 beg tangan berjenama tiruan dirampas
Oleh NOR IDAYU BOSRO

21 Ogos 2020, 12:11 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) merampas sebanyak 1,754 beg tangan berjenama disyaki tiruan dalam satu operasi di sebuah kondominium di Cheras pada 19 Ogos lalu.
Pengarah Penguat Kuasanya, Datuk Iskandar Halim Sulaiman berkata, kesemua barang berjenama seperti Gucci, Louis Vuitton dan Chanel itu dianggarkan berjumlah RM140,320 serta disyaki menggunakan cap dagangan yang didaftarkan dengan salah.
“Serbuan dilakukan hasil risikan selama dua minggu oleh Bahagian Penguat Kuasa KPDNHEP Putrajaya di sebuah premis kediaman di Cheras yang dijadikan tempat simpanan barangan tiruan.
“Berdasarkan kenyataan jiran, rumah itu lama dibiarkan kosong dan mereka tidak pernah melihat pergerakan keluar masuk dari unit kediaman tersebut,” katanya dalam satu kenyataan di sini hari ini. – K! ONLINE


Kaki tersepit mangkuk tandas
Oleh KOSMO!

22 Ogos 2020, 9:41 pm
Oleh NUR ALINA HASSAN
MUAR- Seorang kanak-kanak berdepan detik cemas apabila kaki kirinya tersepit dalam sebuah mangkuk tandas dipercayai tergelincir ketika berada di kediamannya di Taman Nilam Sari di sini hari ini.
Ketua Balai Bomba dan Penyelamat Muar, Penolong Kanan Penguasa Bomba, Mohd. Jefri Jamal berkata, dalam kejadian pukul 12.54 tengah hari itu, seramai 11 anggota bersama sebuah jentera dan kenderaan Perkhidmatan Penyelamatan dan Perawatan Kecemasan (EMRS) dikejarkan ke lokasi sebaik menerima panggilan kecemasan.
Menurut beliau, mangsa yang berusia 11 tahun telah dibantu oleh anggota bomba dengan menggunakan peralatan khas bagi mengeluarkan kaki kirinya yang tersepit.
“Kanak-kanak itu tidak mengalami sebarang kecederaan. Anggota badan yang tersepit bermula dari tapak kaki hingga ke separuh betis.
“Difahamkan, mangsa mahu menggunakan tandas namun secara tidak sengaja kakinya termasuk ke dalam lubang dan tidak dapat dikeluarkan,” katanya ketika dihubungi.

Katanya, pasukan bomba bertindak mengeluarkan kaki mangsa yang mengambil masa lebih kurang 10 minit.
Operasi tamat pada pukul 1.34 tengah hari.-K! ONLINE.


Pemilik restoran pasang bendera terbalik ditahan
Oleh NORLIDA AKMAR IDROS

22 Ogos 2020, 10:54 pm
LANGKAWI – Polis menahan seorang pemilik restoran makanan laut dan pekerjanya bagi membantu siasatan kejadian bendera negeri Kedah yang dipasang terbalik di premis tersebut di Pekan Pandak Mayah, Kuah di sini hari ini.
Pemilik restoran berusia 58 tahun yang merupakan warga tempatan dan pekerjanya berusia 32 tahun dari Bangladesh ditahan selepas gambar bendera dipasang terbalik tersebut viral di Facebook hari ini.
Ketua Polis Daerah Langkawi, Superintendan Mohd. Iqbal Ibrahim berkata, pihaknya menerima maklumat berhubung kejadian daripada orang awam pada pukul 6 petang ini.
“Anggota polis bertindak menemui pemilik restoran tersebut dan siasatan mendapati dia menyuruh pekerjanya yang merupakan warga Bangladesh memasang bendera negeri Kedah tanpa disedari ia dipasang secara terbalik,” katanya dalam satu kenyataan hari ini.
Kata beliau, pihaknya kemudian bertindak menahan dua individu terbabit untuk siasatan lanjut.
“Kita juga sedang menyiasat lanjut berhubung permit kerja pekerja warga asing itu,” ujarnya.

Tambahnya, pihaknya akan mendapatkan perintah tahanan reman ke atas mereka esok.
Kes disiasat mengikut Seksyen 504 Kanun Keseksaan, Seksyen 14 Akta Kesalahan Kecil dan Seksyen 39B Akta Imigresen 1959/63.-K! ONLINE


Jururawat maut kemalangan atas Jambatan Pulau Pinang
Oleh MOHD SYALMIZI HAMID

22 Ogos 2020, 8:09 pm
GEORGE TOWN – Seorang jururawat wanita maut selepas skuter ditungganginya terlibat dalam kemalangan jalan raya membabitkan tiga buah kenderaan di kilometer 5.0 Jambatan Pulau Pinang arah Perai di sini hari ini.
Dalam kejadian kira-kira pukul 2.30 petang itu, mangsa, M. Parithimalar, 33, meninggal dunia di tempat kejadian dipercayai akibat kecederaan parah selepas terperosok di bawah lori tangki minyak.
Jurucakap Jabatan Bomba dan Penyelamat negeri berkata, kemalangan membabitkan tiga kenderaan.
“Bomba yang tiba di lokasi kejadian mendapati kemalangan itu melibatkan sebuah lori tangki minyak dan dua buah motosikal.
“Terdapat dua mangsa iaitu seorang cedera dan seorang tersepit di bawah lori,” katanya kepada pemberita di sini hari ini. – K! ONLINE


Bersatu Gopeng masih kukuh
Oleh KOSMO!

22 Ogos 2020, 7:27 pm
Oleh ZAKI SALLEH
IPOH – Parti Pribumi Bersatu Malaysia (Bersatu) Bahagian Gopeng masih kukuh dan tidak terjejas walaupun terdapat beberapa ahlinya bertindak keluar parti kononnya kerana hilang kepercayaan baru-baru ini.
Ketua Bahagian Bersatu Gopeng, Ahmad Ishak berkata, mereka yang mengumumkan keluar parti juga hanyalah individu dan bukan keseluruhan Bahagian Bersatu Gopeng.
Menurut beliau, sehingga kini tiada mana-mana pun cawangan Bersatu Bahagian Gopeng yang dibubarkan sepertimana didakwa individu yang bertindak keluar parti.
“Tindakan segelintir individu yang mengumumkan tindakan keluar parti tidak menjejaskan parti dan tidak mempengaruhi ahli secara keseluruhan.
“Buktinya, wakil-wakil daripada kesemua 18 cawangan hadir pada Persidangan Perwakilan Bahagian Gopeng Kali Pertama pada hari ini,” katanya kepada pemberita selepas merasmikan persidangan itu yang diadakan di Hotel Seri Malaysia di sini.

Beliau berkata demikian sebagai mengulas tindakan beberapa ahli bahagian itu yang bertindak keluar parti sepertimana dilaporkan media termasuk pembubaran lima daripada 18 cawangan.
Mengulas lanjut katanya, cawangan yang didakwa terbubar iaitu Desa Pelancongan, Kampung Sengat, Pekan Razaki, Gunung Rapat Utara dan Desa Pakatan sebenarnya tidak terjejas.
“Kita menghormati keputusan bekas ahli yang keluar, cuma membuat dakwaan kononnya Bahagian Bersatu Gopeng pincang adalah tindakan yang berniat jahat.
“Bersatu Bahagian Gopeng tetap berdiri teguh kepada kepimpinan sedia ada pada peringkat negeri dan pusat yang diterajui oleh Presiden, Tan Sri Muhyiddin Yassin,” ujarnya. – K! ONLINE


The Red Warriors lepas geram di Selayang
Oleh MUHAMAD ARDIE PUTRA SUHAIMI

22 Ogos 2020, 7:16 pm
KUALA LUMPUR – Isu kelewatan pembayaran gaji tidak menghalang pasukan Kelantan untuk memulakan kembali saingan Liga Premier dengan langkah kanan selepas menewaskan kelab Universiti Kebangsaan Malaysia (UKM FC) 5-1 di Stadium Majlis Perbandaran (MP) Selayang petang tadi.
Pada aksi tersebut, skuad kendalian Yusri Che Lah tidak mempunyai masalah untuk mendominasi awal perlawanan menerusi dua pemain berpengaruh, Nik Akif Nik Mat dan Wan Zaharulnizam Wan Zakaria yang bijak merencana serangan.
Susulan itu, skuad The Red Warriors berjaya meraih gol pembukaan menerusi sepakan percuma yang dilakukan pemain sayap kiri, Muhamad Hakimi Abdullah pada minit ke-27.
Namun, kelebihan Kelantan tidak bertahan lama apabila pasukan tuan rumah berjaya menyempurnakan sepakan penalti yang berjaya disudahkan tonggak import, Akanni Sunday Wasiu pada masa kecederaan babak pertama.
HAKIMI (tiga dari kanan) berjaya mencetak nama selaku penjaring hatrik selepas meledak tiga gol buat Kelantan selepas membelasah UKM FC 5-0 petang tadi. – SHIDDIEQIIN ZON

Bersambung separuh masa kedua, Hakimi sekali lagi membuktikan ketajamannya di hadapan gol apabila meledak gol kedua peribadi pada minit ke-52.
Pasukan gergasi Pantai Timur itu bertambah garang apabila menambah gol ketiga, kali ini menerusi percubaan penyerang import, Felix Chidi Olidi pada minit ke-65.

Olidi memastikan gawang UKM FC yang dikawal penjaga gol, Mohd. Remezey Che Ros bolos buat kali keempat selepas berjaya menyudahkan hantaran rakan sepasukan, Lazarus Kaimbi pada minit ke-79.
Hakimi memastikan dirinya tidak terlepas peluang untuk mencetak nama selaku penjaring hatrik apabila bijak menyudahkan peluang hasil gerakan solo pada minit ke-88 sekali gus meledak gol kelima buat Kelantan. – K! ONLINE


Pesara maut motosikal rempuh Perodua Axia
Oleh KOSMO!

22 Ogos 2020, 10:25 pm
Oleh DIYANATUL ATIQAH ZAKARYA
JASIN – Seorang lelaki maut selepas motosikal yang ditunggangi merempuh sebuah kereta di Jalan Lipat Kajang – Jasin di sini hari ini.
Dalam kejadian pukul 6.50 petang itu, mangsa, Mokhtar Johari, 56, yang juga pesara pemandu di Maktab Rendah Sains Mara Jasin meninggal dunia di tempat kejadian akibat kecederaan parah di kepala dan badan.
Ketua Jabatan Siasatan dan Penguatkuasaan Trafik negeri, Superintendan Hasan Basri berkata, ketika kejadian, mangsa yang menunggang motosikal jenis Yamaha RXS dalam perjalanan dari arah Jasin menghala ke Lipat Kajang.
“Setibanya di tempat kejadian, mangsa gagal mengelak sebuah kereta jenis Perodua Axia yang keluar dari simpang rumahnya menuju ke Jasin.
“Mangsa melanggar bahagian sisi kanan kereta tersebut menyebabkan dia mengalami kecederaan parah di kepala serta badan,” katanya ketika dihubungi di sini hari ini.

Tambahnya, siasatan di tempat kejadian juga mendapati jalan di lokasi tersebut adalah lurus dan baru diturap selain permukaan tidak basah.
Hasan berkata, mayat mangsa dihantar ke Hospital Jasin di sini untuk dibedah siasat dan kes disiasat mengikut Seksyen 41(1) Akta Pengangkutan Jalan 1987.  – K! ONLINE


MotoGP: KTM lakar sejarah tempah petak depan
Oleh MUHAMMAD RIDUAN MOHD HANAFIAH

22 Ogos 2020, 9:55 pm
PASUKAN Red Bull KTM terus mempamerkan taring sebenar mereka pada Kejuaraan Motosikal Dunia (MotoGP) musim ini apabila pelumba utama mereka, Pol Espargaro menyambar petak depan dalam saingan Grand Prix (GP) Styria malam tadi.
Pasukan KTM seakan-akan menerima tonik terbaik ketika beraksi di laman sendiri selepas Espargaro mencatat masa terpantas 1 minit 23.580 saat (s) sekali gus memulakan perlumbaan di barisan hadapan di Litar Red Bull Ring esok.
Lebih manis, ia merupakan kejayaan pertama pasukan KTM menempah petak pertama sejak pasukan pengeluar yang berpangkalan di Austria itu menyertai saingan MotoGP pada tahun 2017.
“Saya melakukan kesilapan yang banyak pada sesi latihan bebas ketiga (FP3) dan sesi kelayakan saya perbaiki kesilapan tersebut.
“Saya jangka mampu mencatat masa terpantas pada sesi kelayakan dan berharap dapat bermula di barisan kedua, namun menempah petak hadapan sesuatu yang mengejutkan. Saya sangat gembira kerana pasukan bekerja keras sepanjang minggu ini dan terima kasih kepada mereka. Saya harap mampu lakukan sebaik pada perlumbaan esok,” katanya.
Pasukan Red Bull KTM melakukan kejutan musim ini apabila meraih kemenangan pertama dalam perlumbaan GP Republik Czech pada 9 Ogos lalu menerusi Brad Binder.

Pelumba Jepun, Takaaki Nakagami ( LCR Honda Idemitsu) turut melakukan kejutan apabila menempah petak kedua apabila mencatat masa terpantas dengan catatan 1 minit 23.602s.
Pelumba Reale Avintia Racing, Johann Zarco tampil cemerlang apabila meraih kedudukan ketiga  terpantas selepas merekodkan masa terpantas 1 minit 23.632s, namun malangnya pelumba Perancis itu akan memulakan perlumbaan di hentian pit. – K! ONLINE


9 lelaki ditahan, polis rampas air dan daun ketum
Oleh KOSMO!

22 Ogos 2020, 10:09 pm
Oleh KHAIRUL MOHD. ALI
JOHOR BAHRU – Sembilan individu termasuk dua penjawat awam diberkas bersama lima kilogram (kg) daun ketum dalam serbuan di sebuah pondok Blok S di Jalan Balau 17, Taman Rinting, Masai di sini petang semalam.
Dalam kejadian pada pukul 4.45 petang itu, suspek yang ditahan terdiri daripada lelaki dewasa berusia antara 22 hingga 57 tahun.
Ketua Jabatan Siasatan Jenayah Narkotik (JSJN) Johor, Mohd. Afzanizam Yahaya berkata, daun ketum ditemui di dalam bonet kereta Proton Iswara berdekatan dengan pondok kawasan perumahan terbabit.
“Siasatan lanjut membawa kepada penemuan 16.40 liter air ketum yang disimpan di dalam sebuah tong ais batu di stor blok yang sama.
“Polis seterusnya menemui peralatan dapur memasak yang disyaki untuk memproses air ketum di sebuah rumah blok yang sama dan kegiatan ini beroperasi sejak setahun yang lalu,”katanya dalam satu kenyataan di sini hari ini.

Mohd. Afzanizam berkata, ujian air kencing mendapati mereka negatif sebarang jenis dadah dan kes disiasat mengikut Seksyen 30(3) Akta Racun 1952.
Dalam operasi berasingan, beliau memberitahu JSNJ Johor melakukan serbuan ke atas sebuah pusat hiburan di sekitar Johor Bahru pada pukul 1.30 hari ini dan melakukan pemeriksaan ke atas 21 pengunjung.
Katanya, dua daripada mereka termasuk seorang remaja bawah umur ditahan selepas positif dadah jenis methamphetamine.
“Kita juga menahan seorang wanita yang mengaku sebagai pengurus premis hiburan itu selepas gagal mematuhi syarat lesen perniagaan dengan menjual minuman keras.
“Premis itu juga didapati tidak mengamalkan penjarakan fizikal selain gagal mematuhi prosidur standard operasi (SOP),”katanya. -K! ONLINE


Lima lelaki ditahan jual senjata api
Oleh KOSMO!

22 Ogos 2020, 8:23 pm
Oleh SHAARANI ISMAIL
SERI ISKANDAR – Lima lelaki ditahan polis selepas didapati memiliki serta melakukan urusniaga berkaitan senjata api secara tidak sah dalam beberapa serbuan berasingan dekat sini dan dua lokasi lain antara 17 hingga 21 Ogos lalu.
Ketua Polis Daerah Perak Tengah, Superintendan Barudin Wariso, berkata serbuan pertama dilakukan sepasukan pegawai dan anggota dari Bahagian D4, Jabatan Siasatan Jenayah Ibu Pejabat Polis Kontinjen (IPK) Perak dan Bahagian Siasatan Jenayah Ibu Pejabat Polis Daerah (IPD) Perak Tengah di sebuah bengkel kimpalan di Kampung Nasarudin, Jalan Tronoh dekat sini kira-kira jam 1 tengah hari.
“Hasil serbuan, polis menahan dua lelaki berusia 29 dan 41 tahun di dalam bengkel berkenaan dan menemui dua laras senapang angin buatan sendiri.
“Pemeriksaan selanjutnya kemudian dibuat ke atas sebuah van yang berada dalam bengkel tersebut dan menjumpai satu beg hitam yang mengandungi selaras senjata ‘pump gun’ jenama ARAL bersama dua butir peluru penabur 12 bore,” katanya dalam kenyataan di sini hari ini.
Barudin berkata, berikutan tangkapan dua lelaki terbabit, polis kemudian melakukan serbuan susulan di beberapa lokasi di Perak Tengah; Gemas, Negeri Sembilan dan Segamat, Johor serta berjaya melakukan tangkapan terhadap tiga lagi lelaki berusia antara 33 hingga 59 tahun yang dipercayai terlibat dalam urusan dan pemilikan ketiga-tiga senjata api yang dirampas.

Katanya, lelaki ketiga ditahan di Perak Tengah pada 19 Ogos manakala lelaki keempat dan kelima ditahan di Gemas, Negeri Sembilan dan Segamat pada 21 Ogos.
“Semua senjata api dan peluru yang dirampas dihantar ke Bahagian Persenjataan untuk analisa dan ujian.
“Semua yang ditahan kini direman untuk siasatan lanjut termasuk menyiasat dari mana senjata api dan peluru yang dirampas itu diperolehi dan dimiliki secara tidak sah serta menyalahi undang-undang,” katanya.
Katanya, dua lelaki yang ditahan pada 17 Ogos direman selama lima hari bermula 18 Ogos hingga hari ini manakala tiga lagi direman antara empat dan lima hari sehingga 25 Ogos ini.
Beliau berkata, siasatan dijalankan mengikut Seksyen 8(a) Akta Senjata 1960 yang memperuntukkan hukuman penjara maksimum 7 tahun atau denda maksimum RM10,000 atau kedua-duanya sekali jika sabit kesalahan.  -K! ONLINE


Bekalan elektrik lapan premis judi dipotong
Oleh SAIRUL ZAMRI MISRANI

22 Ogos 2020, 10:19 pm
KUALA LUMPUR – Polis Brickfields dengan kerjasama Tenaga Nasional Berhad memotong bekalan elektrik di lapan premis yang didapati berdegil menjalankan kegiatanv judi online di sekitar daerah ini antara 13 dan 17 Ogos baru-baru ini.
Ketua Polis Daerah Brickfields, Asisten Komisioner Zairulnizam Mohd. Zainuddin @ Hilmi berkata, operasi bersepadu tersebut dijalankan oleh Bahagian Siasatan Jenayah Ibu Pejabat Polis Daerah (IPD) Brickfields ekoran kegiatan perjudian online yang dilihat semakin berleluasa.
“Sebanyak 18 buah premis judi dikesan dalam kawasan pentadbiran IPD Brickfields.
“Daripada jumlah itu, sebanyak lapan premis telah dipotong bekalan elektrik manakala selebihnya bertukar kepada pengurusan baharu yang tidak terlibat dengan perjudian,” katanya dalam satu kenyataan hari ini.
Menurut Zairulnizam, tindakan diambil mengikut Seksyen 21A(1) Akta Rumah Judi Terbuka 1953 (Pindaan 2001) dan Akta Bekalan Elektrik 1990.
Pada minggu lalu, polis menumpaskan 61 sindiket judi online sejak Januari hingga Julai lalu.  -K! ONLINE


Laporan Kewangan TH sebelum tamat sesi kedua parlimen
Oleh MOHD YUNUS YAKKUB

22 Ogos 2020, 5:12 pm
SHAH ALAM – Laporan kewangan Tabung Haji (TH) bagi tahun 2018 dan 2019 akan dibentangkan selewatnya Khamis depan sebelum tamat sesi mesyuarat kedua sidang parlimen.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, Kementerian Kewangan ketika ini dalam proses akhir semakan semula laporan tersebut.
“Semakan sedang dilakukan Kementerian Kewangan dan InsyaAllah sebelum sidang parlimen berakhir (Khamis depan) , laporan akan dibentangkan,” katanya pada sidang akhbar selepas melancarkan Muafakat NGO Islam di sini hari ini.
Terdahulu, bekas Pengerusi TH, Datuk Seri Azeez Abdul Rahim mempersoalkan tindakan bekas Menteri di Jabatan Perdana Menteri, Datuk Seri Dr. Mujahid Yusof Rawa yang gagal mengemukakan laporan kewangan institusi itu sepanjang berada di bawah pentadbiran kerajaan Pakatan Harapan (PH).
Pemuda Amanah kemudiannya baru-baru ini dikatakan mencabar Zulkifli membentangkan laporan tersebut dalam persidangan Parlimen.
Dalam perkembangan sama, Zulkifli menegaskan penubuhan Suruhanjaya Siasatan Diraja (RCI) TH, bergantung kepada pertimbangan Kementerian Kewangan.

“Kementerian Kewangan perlu memperhalusi pelbagai isu terlebih dahulu sebelum membuat sebarang keputusan berkaitan dengan penubuhan tersebut,” jelasnya. – K! ONLINE


Biawak ganas libas anggota APM
Oleh KOSMO!

22 Ogos 2020, 5:07 pm
Oleh ISKANDAR SHAH MOHAMED
KUALA SELANGOR – Selang lima jam kes lelaki cedera akibat dilibas biawak, seekor lagi reptilia itu muncul di sebuah aksesori kenderaan di Ijok di sini, malam tadi.
Dalam kejadian kira-kira pukul 7.20 malam itu, biawak betina seberat 30 kilogram (kg) itu juga bertindak agresif dengan melibas seorang anggota Angkatan Pertahanan Awam (APM) berusia 23 tahun.
Jarak antara kedua-dua lokasi itu kira-kira dua kilometer.
Pegawai Pasukan APM Kuala Selangor, Leftenan Muda (PA) Suzaini Sulaiman berkata, seramai empat anggota termasuk beliau bergegas ke lokasi kejadian sejurus menerima panggilan kecemasan daripada pemilik premis pada pukul 7.30 malam.
Katanya, setibanya di lokasi kejadian didapati biawak sepanjang dua meter berada di bahagian stor premis tersebut.

“Biawak itu didapati ‘melawan’ dengan melibas kaki kanan salah seorang anggota yang cuba menangkapnya menggunakan alat penjerut.
“Bagaimanapun tiada kecederaan dilaporkan susulan memakai set kelengkapan operasi sebelum biawak itu berjaya ditangkap dalam tempoh 10 minit,” katanya ketika dihubungi Kosmo di sini, hari ini.
Jelas beliau, biawak dari spesis tikus itu kemudiannya dilepaskan di kawasan hutan berhampiran.
Kosmo! Online sebelum melaporkan seorang pembantu kedai cedera di ibu jari kaki kanan selepas dilibas seekor biawak betina daripada spesis sama di rumahnya di Kampung Bukit Badong, Bestari Jaya.
Dalam kejadian pukul 2 petang itu, mangsa berusia 28 tahun mendapat kecederaan tersebut selepas cuba menangkap biawak seberat 35 kg. – K! ONLINE


Khairuddin mohon maaf, pulangkan gaji menteri
Oleh NOR IDAYU BOSRO

22 Ogos 2020, 5:32 pm
PUTRAJAYA – Menteri Perusahaan Perladangan dan Komoditi, Datuk Mohd. Khairuddin Aman Razali memohon maaf kepada rakyat Malaysia atas kesalahan gagal mematuhi Prosedur Operasi Standard (SOP) kuarantin wajib 14 hari selepas pulang dari Turki, 7 Julai lalu.
Beliau berkata, dia akan bertanggungjawab dengan memulangkan semua gaji sebagai Menteri bagi bulan Mei hingga Ogos lalu sebagai sumbangan kepada Tabung Bantuan Bencana Negara (Tabung Covid-19) di bawah Kementerian Kesihatan (KKM).
Menurutnya, gaji Mac dan April lalu juga telah disumbangkan sebelum ini ke tabung tersebut seperti keputusan Kabinet sebelum ini.
“Berhubung isu SOP ini, saya memohon jutaan kemaafan kepada seluruh rakyat Malaysia atas kekhilafan yang berlaku.
“Sebagai Menteri, saya bertanggungjawab untuk akur kepada peraturan dan SOP sepanjang tempoh Perintah Kawalan Pergerakan Pemulihan (PKPP),” katanya dalam satu kenyataan di sini hari ini.
Mohd. Khairuddin berkata, dia juga akan terus bekerja keras dan melipatgandakan segala usaha dan tenaga untuk melaksanakan tugasan amanah sebagai Menteri.

Terdahulu, KKM dalam satu kenyataan berkata, Mohd. Khairuddin
telah melakukan kesalahan mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020, Akta Pencegahan dan Pengawalan Penyakit Berjangkit 1998 [Akta342].
Ekoran kegagalannya mematuhi peraturan mengikut akta berkenaan, beliau dikenakan kompaun RM1,000 pada 7 Ogos lalu dan telah melunaskan bayaran itu.
KKM berkata, Mohd. Khairuddin pulang ke negara ini dari Turki pada 7 Julai lalu sebelum menjalani ujian pengambilan sampel ‘nasopharyngeal swab’ kali pertama pada hari yang sama yang didapati negatif.
“Ujian saringan Covid-19 kali kedua dan ketiga juga menunjukkan keputusan negatif,” kata KKM tanpa menyatakan tarikh bila ujian kedua dan ketiga itu dijalankan terhadap menteri berkenaan.
Sebelum ini, Ahli Parlimen Seputeh, Teresa Kok, ketika sesi persidangan Dewan Rakyat mempertikaikan mengenai tidakpatuhan arahan kuarantin wajib oleh Mohd. Khairuddin.
Berikutan itu, Mohd. Khairuddin yang juga Ahli Jawatankuasa Pusat PAS dikritik banyak pihak kerana mengingkari arahan kuarantin wajib seperti diarahkan pihak berkuasa. -K! ONLINE


Harga pelitup muka bukan perubatan bakal turun lagi
Oleh KOSMO!

22 Ogos 2020, 5:03 pm
Oleh NOOR HAYATI MAMAT
HULU TERENGGANU – Harga pelitup muka bukan perubatan yang ditetapkan pada kadar RM1 sekeping pada masa ini mungkin akan diturunkan lagi tidak lama lagi.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, RM1 sekeping yang ditetapkan kerajaan sekarang sebenarnya harga untuk pelitup muka perubatan.
Beliau berkata, kos pembuatan pelitup muka biasa bukan perubatan yang turut dijual pada harga RM1 pada waktu ini sebenarnya lebih murah.
“Kita dimaklumkan Kementerian Kesihatan terdapat dua jenis pelitup muka iaitu biasa dan kategori perubatan yang diguna pakai pengamal perubatan.
“Sekarang kedua-dua jenis pelitup muka itu dikawal pada harga sama iaitu RM1 sekeping sedang kan saya difahamkan pelitup kategori biasa sepatutnya lebih murah,” katanya selepas mempengerusikan Persidangan Parti Pribumi Bersatu Malaysia (Bersatu) Bahagian Hulu Terengganu yang pertama di sini hari ini.

Sehubungan itu Rosol memberitahu, kerajaan sedang mengkaji untuk menetapkan harga siling berbeza bagi pelitup muka biasa dan perubatan pada masa terdekat.
Menurut beliau, harga pelitup muka biasa dijangka akan lebih murah lagi pada masa depan dan ia secara tidak langsung merupakan inisiatif kerajaan untuk meringankan beban rakyat. – K! ONLINE


Bersatu terbuka bekerjasama dengan sekutunya pastikan kemenangan PRN Sabah
Oleh KOSMO!

22 Ogos 2020, 4:16 pm
Oleh IVAN AMIRUL
TUARAN – Parti Pribumi Bersatu Malaysia (Bersatu) Sabah sentiasa terbuka bagi bekerjasama dengan sekutu lain dalam memastikan kemenangan dalam Pilihan Raya Negeri (PRN) akan datang.
Ketua Badan Pimpinan Bersatu Sabah, Datuk Hajiji Mohd Noor berkata, parti berkenaan tidak mempunyai sebarang masalah untuk bekerjasama dengan UMNO Sabah dan parti komponen Barisan Nasional (BN) lain.
“Bersatu mempunyai pendekatan tersendiri bagi situasi menang-menang. Kita tidak akan mengambil semua mahupun sebahagian besar kerusi kerana perlu melihat kepentingan sekutu lain.
“Saya sudah beberapa kali bertemu dengan Datuk Seri Bung Moktar Radin dan kami akan memikirkan secara bijak dalam memutuskan keputusan terbaik untuk pilihan raya,” katanya.
Beliau berkata demikian kepada media selepas merasmikan Persidangan Bersatu Bahagian Tuaran hari ini.

Hajiji yang juga penyandang Ahli Dewan Undangan Negeri (ADUN) Sulaman turut menyatakan pihaknya bakal mengadakan pertemuan bersama Perikatan Nasional (PN) minggu depan untuk membincangkan berkaitan pembahagian kerusi dan persiapan PRN.
“Bersatu Sabah diberi otonomi dalam membuat keputusan tetapi kita masih perlu meminta nasihat daripada presiden, Tan Sri Muhyiddin Yassin mengenai calon dan kerusi yang akan dipertandingkan.
“Kita akan mengumumkan butiran berkaitan sebelum hari penamaan calon.” katanya.
Sementara itu, Hajiji menerusi ucapan perasmiannya mengatakan Parti Warisan Sabah (Warisan) harus dikalahkan berikutan ekonomi Sabah terjejas teruk selama dua tahun parti itu memimpin kerajaan negeri.
Terdahulu, Suruhanjaya Pilihan Raya (SPR) mengumumkan tarikh PRN akan diadakan pada 26 September dengan hari penamaan pada 12 September dan pengundian awal 22 September.
Pengundian diadakan selepas Ketua Menteri, Datuk Seri Mohd Shafie Apdal meminta persetujuan Yang di-Pertua Negeri Sabah, Tun Juhar Mahiruddin untuk membubarkan Dewan Undangan Negeri (DUN) pada 30 Julai lalu selepas bekas Ketua Menteri, Tan Sri Musa Aman mendakwa beliau mempunyai majoriti mudah mewujudkan kerajaan baharu.


Lapan kes baharu Covid-19
Oleh KOSMO!

22 Ogos 2020, 5:42 pm
Oleh SITI A’ISYAH SUKAIMI
PUTRAJAYA – Sebanyak lapan kes baharu Covid-19 dilaporkan hari ini menjadikan jumlah kes positif sebanyak 9,257 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lima kes adalah penularan tempatan membabitkan Kluster Tawar manakala tiga lagi adalah kes import.
“Lima kes baharu bagi kluster tersebut membabitkan warganegara dan menjadikan jumlah kes dikesan positif untuk Kluster Tawar sebanyak 63 kes.
“Seramai 2,942 telah disaring hari ini di Kedah, Pulau Pinang dan Perak,” katanya dalam satu kenyataan akhbar di sini hari ini.
Noor Hisham berkata, tiga kes import pula membabitkan seorang warganegara dan dua warga asing. Kes dari dari Bangladesh, Belanda dan Filipina.
Tambah beliau, sebanyak empat kes dilaporkan pulih Covid-19 hari ini, lapan kes sedang dirawat di Unit Rawatan Rapi (ICU) dengan empat kes memerlukan bantuan pernafasan serta tiada pertambahan kes kematian. – K! ONLINE


Azmin sah sertai Bersatu
Oleh SAIRUL ZAMRI MISRANI

22 Ogos 2020, 6:30 pm
KUALA LUMPUR- Bekas Timbalan Presiden Parti Keadilan Rakyat (PKR), Datuk Seri Mohamed Azmin Ali mengumumkan bersetuju menyertai Parti Pribumi Bersatu Malaysia (Bersatu) yang diterajui Tan Sri Muhyiddin Yassin.
Pengumuman itu dibuat di hadapan Perdana Menteri sekali gus menyatakan sokongan terhadapnya pada majlis Kongres Negara: Bersatu untuk Malaysia di Pusat Pameran dan Perdagangan Antarabangsa Malaysia (MITEC) di sini sebentar tadi.
Terdahulu bekas Naib Presiden PKR, Zuraida Kamaruddin yang juga Menteri Perumahan dan Kerajaan Tempatan memaklumkan beliau dan kumpulan yang keluar PKR belum menyertai Bersatu.
Katanya, mereka masih menunggu sehingga Bersatu menyelesaikan pemilihan dan perhimpunan agung parti terlebih dahulu sebelum menyertai parti itu.
24 Februari lalu, seramai 11 ahli Parlimen mengumumkan keluar daripada PKR dan Pakatan Harapan (PH) bagi membentuk sebuah blok bebas di Parlimen. – K! ONLINE


Milo, Nescafe tiruan dirampas KPDNHEP
Oleh NOR IDAYU BOSRO

22 Ogos 2020, 7:07 pm
PUTRAJAYA – Kementerian Perdagangan Dalam Negeri Dan Hal Ehwal Pengguna (KPDNHEP) merampas 81 bungkus serbuk Milo dan Nescafe tiruan yang bernilai RM1,300 dalam satu operasi di Shah Alam, 18 Ogos lalu.
Pengarah Bahagian Penguatkuasanya, Datuk Iskandar Halim Sulaiman berkata, operasi yang dijalankan di sebuah kediaman di Shah Alam itu hasil maklumat yang diterima pengadu berhubung penjualan serbuk Milo dan Nescafe tiruan menerusi iklan menerusi Facebook.
“Hasil risikan yang dijalankan mendapati penjual menawarkan penjualan serbuk minuman tersebut dengan harga yang lebih rendah daripada harga biasa.
“Premis kediaman itu juga digunakan sebagai tempat menyimpan stok barang-barang,” katanya dalam satu kenyataan di sini hari ini.
Iskandar Halim berkata, kesemua barangan tersebut telah dirampas dan seorang suspek wanita warga tempatan yang mengaku sebagai pemilik premis telah diambil keterangan.
Menurutnya, kes disiasat di bawah Seksyen 5(1)(b) Akta Perihal Dagangan 2011. -K! ONLINE


‘Saya tidak terasa hati’
Oleh KOSMO!

22 Ogos 2020, 5:53 pm
Oleh Ivan Amirul
KOTA KINABALU – Ketua Perhubungan UMNO Sabah, Datuk Seri Bung Moktar Radin tidak terasa hati di atas ketidaksepakatan sesetengah pihak berhubung kepercayaan diberikan kepadanya bagi memimpin parti berkenaan pada Pilihan Raya Negeri (PRN) Sabah.
Menurut Ahli Parlimen Kinabatangan itu, beliau boleh menerima pandangan terbabit kerana tahu bukan semua pihak bersetuju dirinya memimpin jentera Barisan Nasional (BN).
“Saya tidak terasa hati. Kita harus bijak dalam menghadapi peperangan seperti ketika dalam pertempuran. Kita tidak boleh melakukan kesalahan tetapi harus mempersiapkan peluru untuk menghadapi lawan.
“Perkara paling penting ialah kukuhkan kekuatan jentera agar kita dapat meraih kemenangan ketika pilihan raya kelak,” katanya kepada pemberita di sini tadi.
Sementara itu, ketika ditanya sama ada pergolakan dalaman mempengaruhi persiapan pilihan raya, Bung mengatakan hal berkenaan pasti terjadi tetapi mereka masih mempunyai masa untuk memperbaiki masalah yang ada di semua 25 bahagian. -K! ONLINE


Sebulan lagi sebelum harga siling baharu pelitup muka ditetapkan
Oleh LUQMAN RIDHWAN MOHAMED NOR

22 Ogos 2020, 4:10 pm
SUBANG JAYA – Kementerian Perdagangan Dalam Negeri dan Hal Ehwal Pengguna (KPDNHEP) memerlukan masa sebulan lagi sebelum meletakkan harga siling baharu bagi pelitup muka tiga lapisan.
Menterinya, Datuk Alexander Nanta Linggi berkata, mereka berhasrat untuk meletakkan harga antara 70 hingga 80 sen bagi setiap pelitup muka.
“Sekarang kita letakkan harga RM1 bagi satu pelitup muka tiga lapisan, tapi kita nak turunkan lagi. Kita akan buat kajian dulu tapi ia akan ambil masa sedikit.
“Buat masa ini kita bagi notis kepada peniaga bahawa kita akan turunkan lagi (harga siling),” katanya pada sidang akhbar di sini hari ini.
Terdahulu, beliau menghadiri majlis pelancaran tapak jualan dan penempatan produk-produk buatan Malaysia serta perusahaan kecil dan sederhana tempatan di Hypermarket Mydin USJ di sini.
Hadir sama Ketua Setiausaha KPDNHEP, Datuk Seri Hasnol Zam Zam Ahmad dan Pengarah Urusan Mydin Mohamed Holdings Bhd., Datuk Wira Ameer Ali Mydin.

Pada majlis tersebut juga, Alexander turut menyampaikan hadiah kepada para pemenang kempen OHMYDIN! Beli dan Menang [email protected] – K! ONLINE


Kerajaan akan ambil tindakan kepada pihak mengeksploitasi bahasa untuk provokasi perkauman
Oleh MUHAMAD TARMIZE MOHD NOR

22 Ogos 2020, 3:10 pm
BAGAN SERAI – Kerajaan akan mengambil tindakan terhadap mana-mana pihak yang melakukan sesuatu perbuatan dengan tujuan mengeksploitasi bahasa untuk provokasi perkauman.
Menteri Dalam Negeri, Datuk Seri Hamzah Zainudin berkata, tindakan tegas perlu diambil terhadap mereka sekiranya perbuatan tersebut jelas melanggar undang-undang negara.
“Kita kena faham bahawa setiap tindakan yang akan dilakukan mestilah mengikut perlembagaan negara lebih-lebih lagi sekarang kita sedang berada dalam bulan kemerdekaan untuk menyambut Hari Merdeka kali ke-63.
“Jangan melakukan sesuatu perkara mengikut perasaan hati untuk mengangkat mana-mana kumpulan. Negara ini masih berdaulat dan kita ambil balik dari penjajah untuk kepentingan bersama, bukan untuk kepentingan mana-mana kaum,” katanya selepas merasmikan Persidangan Parti Pribumi Bersatu Malaysia (Bersatu) Bahagian Larut di Bukit Merah Lake Town Resort di sini hari ini.
Beliau berkata demikian ketika diminta mengulas mengenai sekumpulan ahli Pemuda DAP yang menampal pelekat tulisan Cina di tiga papan tanda jalan di Kuching seperti tular di dalam media sosial sejak semalam.
Tambah Hamzah, polisi kerajaan sekarang bukan untuk mengangkat mana-mana kumpulan tapi semua kaum termasuk kaum minoriti di negara ini.

“Sebagai contoh, Perdana Menteri, Tan Sri Muhyiddin Yassin merupakan orang Melayu, namun beliau tidak hanya memperjuangkan nasib orang Melayu sahaja, bahkan nasib semua kaum di dalam negara ini.
“Jadi, kita akan ambil tindakan terhadap mana-mana pihak sekiranya mereka melakukan sesuatu yang melanggar undang-undang negara,” katanya.
Katanya, tidak perlulah mana-mana pihak berani untuk melakukan sesuatu yang boleh mencetuskan perbalahan antara kaum.
Sementara itu, Hamzah yang juga Setiausaha Agung Bersatu telah mengarahkan semua ahli parti agar memberikan sokongan 100 peratus kepada calon Barisan Nasional (BN), Mohd. Zaidi Aziz sekali gus mengajak para pengundi di Dewan Undangan Negeri (DUN) Slim keluar mengundi calon tersebut pada 29 Ogos depan. – K! ONLINE


Tak sempat ke kedai, warga emas maut kemalangan
Oleh KOSMO!

22 Ogos 2020, 4:01 pm
Oleh NOR AINNA HAMZAH
JEMPOL – Seorang warga emas maut dalam nahas dua buah kenderaan di kilometer 22, Jalan Kuala Pilah-Simpang Pertang, dekat sini, pagi tadi.
Dalam kejadian kira-kira pukul 11.45 pagi itu, mangsa, Muhammad Silong, 72, beralamat di Taman Desa Permai, Serting Tengah disahkan meninggal dunia di lokasi kejadian oleh pasukan paramedik.
Menurut Ketua Polis Daerah Jempol, Superintendan Mohd Khairiel Mohd Arif, kemalangan berkenaan membabitkan sebuah motosikal jenis Yamaha Lagenda yang ditunggani warga emas berkenaan dan juga kereta jenis Proton Iswara.
“Berdasarkan siasatan awal, mangsa dari simpang arah Rumah Rakyat Serting Tengah hendak ke kedai yang terletak di seberang jalan. Apabila tiba di tempat kejadian mangsa yang keluar simpang hendak ke kedai di seberang jalan telah dilanggar sebuah kereta dari arah Batu Kikir menuju ke Simpang Pertang di bahagian kanan motosikal.
“Susulan pelanggaran berkenaan, penunggang motosikal jatuh di bahu jalan sebelah kanan. Mangsa meninggal dunia di lokasi kejadian,” katanya dalam satu kenyataan, di sini, tadi.

Khairiel berkata, pemandu kereta iaitu lelaki warganegara Indonesia yang berusia lewat 30an bekerja kilang tidak mengalami sebarang kecederaan serius.
Menurutnya, mayat mangsa di bawa ke Hospital Jempol bagi proses bedah siasat.
“Kes ini disiasat di bawah Sek 41(1) APJ 1987 dan siasatan lanjut masih diteruskan. – K! ONLINE


16 tan lemak babi dirampas
Oleh MOHD SYALMIZI HAMID

22 Ogos 2020, 3:06 pm
SEBERANG PERAI – Sebanyak kira-kira 16 tan lemak babi untuk membuat biskut dirampas dalam pemeriksaan oleh Jabatan Perkhidmatan Kuarantin dan Pemeriksaan Malaysia (Maqis) di Terminal Kontena Butterworth Utara (NBCT) di sini pada Isnin lalu.
Jurucakap Maqis negeri berkata, ketika operasi kira-kira pukul 9 malam itu, pihaknya mendapati satu kontena yang membawa masuk produk proses berkenaan yang diisi di dalam tong bersaiz 10 kilogram setiap satu.
“Siasatan lanjut mendapati ia tidak mematuhi syarat-syarat import seperti yang dinyatakan dalam Permit Import Maqis iaitu tiada nama dan alamat loji pada label pembungkusan.
“Justeru sebanyak 16,200 kg lemak babi itu yang bernilai RM110,456.37 telah disita untuk tindakan lanjut.
“Tujuan dagangan dari Belanda itu diimport adalah sebagai bahan dalam pembuatan biskut,” katanya dalam satu kenyataan di sini hari ini.
Menurut jurucakap itu, kes tersebut disiasat mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 [Akta728]. – K! ONLINE


Pelayan kedai makan maut kemalangan
Oleh KOSMO!

22 Ogos 2020, 2:16 pm
Oleh NUR SYAZWANA MANSOR
SUNGAI PETANI –  Seorang pelayan kedai makan maut selepas motosikal ditunggangi dilanggar motosikal lain dalam kejadian di Kilometer 70 Jalan Alor Setar – Butterworth, Tikam Batu dekat sini hari ini.
Dalam kemalangan kira-kira pukul 9.15 pagi itu, lelaki berusia 26 tahun maut di tempat kejadian akibat kecederaan dalaman pada dada dan kepala.
Seorang lagi penunggang motosikal berusia 38 tahun yang merupakan pembantu kedai runcit hanya cedera ringan pada tangan dan kaki.
Ketua Polis Daerah Kuala Muda, Asisten Komisioner Adzli Abu Shah memberitahu, kejadian berlaku apabila dua lelaki yang masing-masing menunggang motosikal jenis Yamaha 135LC dan Honda Wave dalam perjalanan dari Tikam Batu menghala Butterworth, Pulau Pinang.
“Siasatan awal mendapati kemalangan berlaku apabila penunggang Honda Wave memperlahankan motosikalnya untuk membelok ke kanan menuju kedai runcit tempat dia bekerja.

“Penunggang motosikal Yamaha 135LC  tidak sempat mengelak lalu melanggar bahagian belakang motosikal Honda Wave tersebut,” katanya ketika dihubungi di sini hari ini.
Kata beliau, akibat perlanggaran itu, dua lelaki terbabit terjatuh ke atas jalan raya dengan mangsa yang menunggang Yamaha 135LC maut di tempat kejadian.
“Kes disiasat mengikut Seksyen 41(1) Akta Pengangkutan Jalan 1987,” katanya. – K! ONLINE


Limpahan air projek punca kem PGA Hulu Kinta dilanda banjir kilat
Oleh KOSMO!

22 Ogos 2020, 3:13 pm
Oleh ZAKI SALLEH
IPOH – Hujan lebat selama dua jam petang semalam menyebabkan Markas Pasukan Gerakan Am (PGA) Hulu Kinta di sini digenangi banjir kilat akibat dilimpahi air lumpur yang memenuhi beberapa kawasan di dalam kem tersebut.
Antaranya padang kawad, kawasan lapang tempat meletak kenderaan, pintu masuk serta jalan utama ke kem yang tidak boleh dilalui kenderaan ringan akibat banjir kilat.
Markas PGA Hulu Kinta yang menjadi kediaman kira-kira 2,000 warga polis serta keluarga mereka menempatkan Briged Utara PGA, Pusat Latiha PGA dan Markas 69 Komando.
Pengerusi Jawatankuasa Bencana Daerah Kinta, Halizah Sipun berkata, kejadian banjir kilat itu bagaimanapun tidak membabitkan kediaman di dalam kem berkenaan.
Menurut beliau, berdasarkan maklumat awal pihaknya dimaklumkan bahawa kejadian tersebut berpunca daripada projek Jabatan Kerja Raya (JKR).

“Beberapa kawasan taman berhampiran turut dilanda banjir kilat iaitu Taman Tanjung Mas, Hulu Kinta dan Desa Putra Indah.
“Kedua-dua kawasan ini hanya berlaku banjir kilat dan ia juga kawasan banjir, tetapi di kem PGA Hulu Kinta ini kali pertama berlaku banjir,” katanya.
Beliau berkata, difahamkan limpahan air daripada projek JKR berkenaan telah melalui kawasan yang terjejas yang menjadi punca air lumpur melimpahi kawasan kem.
“Sungguhpun begitu, semalam hujan terlalu lebat melebihi daripada biasa, justeru kita perlu juga melihat faktor lain yang menyumbang kepada kejadian banjir itu,” katanya.
Sementara itu, jurucakap Bilik Gerakan Jabatan Bomba dan Penyelamat Negeri memberitahu, pihaknya memantau kejadian banjir kilat yang berlaku di sekitar Tanjung Rambutan dan Hulu Kinta tetapi sehingga kini tiada keluarga dipindahkan. – K! ONLINE


Air mentah cukup sehingga 2065
Oleh MOHD YUNUS YAKKUB

22 Ogos 2020, 2:32 pm
SHAH ALAM – Sumber bekalan air mentah di Lembah Klang mampu bertahan sehingga 2065.
Pengarah Lembaga Urus Air Selangor (LUAS) Datuk Ir. Hashim Osman berkata, ini berdasarkan kajian dilakukan pihaknya terdapat permintaan di kalangan pemain industri dan kegunaan domestik di sekitar Selangor dan Kuala Lumpur.
Katanya, bagaimanapun ketujuh-tujuh empangan yang telah digazetkan meliputi Empangan Tasik Subang; Empangan Semenyih; Empangan Langat; Empangan Klang Gates; Empangan Batu, Empangan Sungai Selangor dan Empangan Sungai Tinggi harus diuruskan dengan sebaiknya.
“Untuk rekod, kesemua empangan kita penuh 100 peratus tetapi perlu mengambil kira supaya lepasan empangan dilakukan berhati dan bila diperlukan sahaja.
“Sepatutnya kini, negara berada musim panas namun perubahan cuaca berlaku dan semua empangan penuh pada bulan ini. Kita juga telah bertindak mengurangkan kuantitinya kepada 80 peratus dengan
sebahagiannya dilepaskan ke sungai bagi menampung lebihan air terutama pada musim hujan pada November dan Disember ini,” katanya kepada Kosmo! di sini semalam.
Kata beliau, situasi itu menjimatkan operasi penggunaan pam di 20 buah kolam alternatif yang telah digazetkan LUAS di seluruh Selangor sebagai persediaan mengelakkan kejadian bekalan air mentah putus seperti berlaku pada 2014.

Hashim menambah, pihaknya mempunyai sistem sokongan Intelligent LUAS yang menguruskan lepasan air setiap hari bagi mengelakkan pembaziran air takungan di empangan tersebut.
“Cukup memang cukup bekalan air mentah ini. Kalau tiga bulan hujan tidak turun di Selangor sekalipun, kita masih dapat membekalkan air mentah. Ini jaminan LUAS.
“Namun, ramai juga menyalahkan pihak LUAS sekiranya tiada air. Perlu diketahui, pembekalan air terawat adalah di bawah pengurusan Air Selangor Sdn. Bhd,” katanya.
Mengulas lanjut, beliau menegaskan LUAS turut mempunyai lima telaga air bawah tanah sebagai alternatif terakhir yang boleh digunakan dalam tempoh-tempoh kecemasan.
“Air tanah ini dapat membekalkan 20,000 liter padu per jam apabila air jenis ini tidak akan kering dan boleh dipam setiap masa,” jelasnya. – K! ONLINE


Saudara-mara sering tanya soal anak – Ain Edruce
Oleh KOSMO!

22 Ogos 2020, 1:49 pm
KUALA LUMPUR – Tidak sampai tempoh setahun berumah tangga, pelakon dan pengacara Ain Edruce mengakui sering diasak persoalan mengenai cahaya mata oleh keluarga terdekat.
Pemilik nama Nurulain Edrucce, 29, itu berkata, dia dan suaminya yang merupakan seorang ahli perniagaan, Amirul Hafiz Mustaffa, 27, bagaimana tidak pernah berasa tertekan setiap kali diajukan dengan soalan cepumas tersebut.
“Pada awalnya saya terfikir juga, memang normal ke orang baru kahwin terus ditanya pasal anak, sebab boleh tertekan juga kalau soalan sama ditanya berulang kali.
“Tetapi jawapan saya mudah. Saya jawab, insya-Allah dan minta mereka doakan agar rezeki untuk menimang cahaya mata termakbul,” katanya ketika ditemui pada sidang akhbar Immortal Songs baru-baru ini.
AIN dan Amirul sering diajukan soalan berkaitan zuriat walaupun tempoh perkahwinan mereka belum cukup setahun.
Pelakon sitkom Jenaka Kampung Kalut (JKK) itu memberitahu, dia juga tidak pernah menetap sebarang tempoh untuk menimang cahaya mata dan sentiasa bersedia untuk mendapat zuriat pada bila-bila masa.
“Saya dan suami tak buat perancangan pun bila ingin timang cahaya mata tetapi kalau ada rezeki dalam masa terdekat, kami terima.

“Malah, sekarang pun saya aktif dengan perlumbaan kereta bersama Toyota GAZOO Racing, jadi risau juga kalau disahkan mengandung, takut akan membahayakan bayi dalam kandungan pula,” ujarnya.
Terdahulu, Ain selamat bergelar isteri kepada Amirul pada 13 Disember tahun lalu selepas enam bulan bertunang. – K! ONLINE


Golongan muda Kelantan perlu jadi pelapis seni budaya
Oleh KOSMO!

22 Ogos 2020, 2:19 pm
Oleh ROSLIZA MOHAMED
KOTA BHARU – Kerajaan negeri menyeru golongan muda supaya menjadi pelapis dengan melibatkan diri dalam seni kebudayaan Kelantan dalam usaha untuk memastikan ia tidak luput ditelan zaman.
Timbalan Menteri Besar Kelantan, Datuk Amar Abdullah berkata, sehubungan dengan itu, kerajaan negeri sentiasa menyokong golongan pelapis supaya terus mengekalkan seni budaya.
“Apa yang kita lihat sekarang, golongan muda kurang terlibat dalam kebudayaan pada masa ini.
“Jadi kita berharap sangat mereka dapat terlibat secara langsung dan belajar untuk menjadikan budaya ini sebagai hobi agar ia terus relevan dalam kalangan orang muda,” katanya.
Beliau berkata demikian kepada pemberita selepas merasmikan Mesyuarat Agung Tahunan Majlis Kebudayaan Negeri Kali Ke-28 di Dewan Teratai, Kota Darul Naim di sini hari ini.

Hadir sama, Pengerusi Jawatankuasa Perpaduan Masyarkat, Kebudayaan , Warisan dan Pelancongan Mejar (B) Datuk Anizam Ab. Rahman.
Menurut Amar, golongan muda di Kelantan hanya memilih untuk terlibat dalam dikir barat dan dikir laba sahaja.
Katanya, selain dua jenis seni dikir itu, mak yong, silat seni songket dan wayang kulit merupakan antara kategori seni yang kurang mendapat tempat dalam kalangan golongan muda di Kelantan.
“Mereka yang berminat boleh berurusan dengan Jabatan Kebudayaan dan Kesenian Negara (JKKN) Kelantan atau
Akademi Seni Budaya dan Warisan Kebangsaan (Aswara) bagi mendapat bimbingan sewajarnya.
“Jika tiada legasi seterusnya, kita juga bimbang seni kebudayaan akan mati dan berharap akan terus kekal dan dihargai selain untuk promosi,” katanya.
Tambahnya, setakat ini, terdapat 17 persatuan budaya berdaftar ini dengan hanya 15 yang masih aktif.
“Selain kursus akademik kebudayaan, kita juga sedang berbincang dengan pihak Universiti Malaysia Kelantan (UMK) untuk mengadakan jurusan yang melibatkan kepelbagaian makanan dari negeri ini,” katanya.


Polis buru pemandu lawan arus
22 Ogos 2020, 2:27 pm
KUALA LUMPUR – Polis memburu pemilik kereta jenis Toyota Vios yang memandu melawan arus di laluan motosikal di Lebuh Raya Persekutuan berhampiran Angkasapuri di sini baru-baru ini.
Ketua Jabatan Siasatan dan Penguatkuasaan Trafik (JSPT) Kuala Lumpur Asisten Komisioner Zulkefly Yahya berkata, kejadian yang berlaku pada pukul 4 petang menyebabkan penunggang motosikal berkuasa tinggi terbabas melanggar tembok kiri di lorong motosikal akibat mengelak kereta terbabit.
“Rakaman menunjukkan pemandu kereta terbabit secara tiba tiba keluar dari terowong dan menyebabkan mangsa berusia 29 tahun itu hilang kawalan.
“Mangsa mengalami kecderaan ringan di bahagian lutut kiri susualan daripada kejadian tersebut,” katanya dalam satu kenyataan di sini hari ini.
Menurut Zulkefly, polis kini dalam usaha menjejaki suspek.
“Kereta tersebut didaftarkan yang beralamat di Sarawak, saya memohon pemandu atau pemilik untuk datang menyerah diri ke balai polis trafik yang berdekatan.

“Orang ramai juga boleh memberi maklumat kepada pengawai penyiasat Sarjan Shamsul Kamal atau Asisten Superintendan Khairul Naim di talian 03-20719999,” ujarnya.
Kes disiasat di bawah Seksyen 42 (1) Akta Pengangkutan Jalan 1987.
Baru-baru ini, tular video berdurasi 39 saat, memaparkan seorang penunggang motosikal cuba mengelak sebuah kereta yang memandu melawan arus di laluan motosikal di Lebuh Raya Persekutuan berhampiran Angkasapuri.
Susulan kejadian tersebut penunggang motor terbabit merempuh tembok sebelah kiri di laluan motor berkenaan. – K! ONLINE


Pekerja judi sempat larikan perabot
Oleh KOSMO!

22 Ogos 2020, 3:56 pm
Oleh MOHAMAD NAUFAL MOHAMAD IDRIS
SHAH ALAM – Pekerja di sebuah premis judi online di Seksyen 25 di sini didakwa sempat membawa keluar beberapa perabot seperti kerusi dan meja sebelum operasi pemotongan bekalan elektrik dilakukan di kawasan tersebut hari ini.
Dakwaan tersebut dibuat seorang pekerja kedai runcit yang enggan dikenali apabila melihat gelagat mereka, dua minggu lalu.
“Dua minggu lalu, saya melihat beberapa pekerja premis itu membawa meja, kerusi dan sebagainya keluar daripada situ. Bagaimanapun, saya tidak menegur mereka bimbang perkara buruk berlaku,” katanya ketika ditemui Kosmo! di sini hari ini.
Sementara itu, Ketua operasi Bahagian Siasatan Jenayah Maksiat, Kongsi Gelap dan Perjudian (D7) Ibu Pejabat Polis Daerah Shah Alam, Inspektor Saiful Azni Ahmad berkata, sebanyak tujuh buah premis judi dikenakan pemotongan bekalan elektrik oleh TNB mengikut Seksyen 21A (1) Akta Rumah Judi Terbuka 1953
Katanya, operasi selama empat jam bermula pukul 10 pagi itu melibatkan premis di sekitar Seksyen 15, Seksyen 16, Seksyen 25 dan Seksyen 28 di sini

“Siasatan awal mendapati beberapa pusat judi online ini berselindung di sebalik perniagaan menjual telefon bimbit bagi mengaburi pihak berkuasa.
“Malah, kesemua premis tersebut pernah diserbu beberapa kali namun didapati terus berdegil dengan menjalankan semula kegiatan mereka,” jelasnya. – K! ONLINE


Warga emas kena kelentong polis palsu
Oleh KOSMO!

22 Ogos 2020, 10:59 am
Oleh MOHD. SHAHRULANOOR ISHAK
KUANTAN – Seorang suri rumah berusia 59 tahun di sini berputih mata selepas kerugian RM75,000 akibat ditipu ‘Inspektor Fauzi’ dalam kejadian semalam.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, wanita itu pada awalnya menerima panggilan telefon daripada seorang lelaki menyamar wakil PosLaju.
Ujar beliau, lelaki itu memaklumkan mangsa akan menerima bungkusan berisi kad pengenalan dan kad bank yang dihantar seorang individu dari Sabah.
Tambah beliau lagi, talian serta-merta disambungkan kepada lelaki menyamar polis dari Ibu Pejabat Polis Kontinjen Sabah yang mendakwa suri rumah berkenaan terlibat kegiatan pengubahan wang haram.
“Talian telefon disambungkan pula kepada Inspektor Fauzi yang mengarahkan mangsa membuat bayaran untuk mengelak daripada ditangkap,” katanya.

Mohd. Wazir menambah, mangsa yang panik telah bertindak memasukkan wang RM75,000 melalui 15 transaksi ke dalam tiga akaun milik individu berlainan.
“Mangsa menyedari tertipu selepas selesai memasukkan wang berkenaan dan membuat laporan polis.
“Kes tersebut kini dalam siasatan mengikut Seksyen 420 Kanun Keseksaan kerana menipu,” ujar Mohd. Wazir. – K! ONLINE


Mayat lelaki lengkap pakaian dalam longkang
Oleh KOSMO!

22 Ogos 2020, 10:44 am
Oleh NOOR HASLIZA NUSI
GEORGE TOWN – Satu mayat lelaki yang lengkap berpakaian ditemui di dalam longkang di Lintang Kampung Melayu 1, Ayer Itam di sini pagi tadi.
Dalam kejadian kira-kira pukul 8.30 pagi itu, mayat lelaki yang berbaju merah dan berseluar panjang hitam itu ditemui orang awam lalu menghubungi pasukan bomba dari Balai Bomba dan Penyelamat Paya Terubong.
Jurucakap bomba berkata, pihaknya menerima panggilan berhubung kejadian berlaku pada pukul 8.56 pagi dan tiba ke situ kurang lima minit kemudian.
“Sebaik tiba di lokasi kejadian mendapati seorang mangsa lelaki tidak sedarkan diri berada di dalam longkang.
“Mangsa berjaya dikeluarkan dan kemudiannya diserahkan kepada anggota polis untuk siasatan lanjut,” katanya di sini. – K! ONLINE


Kanak-kanak lelaki mati dipercayai didera
22 Ogos 2020, 11:27 am
PETALING JAYA – Seorang kanak-kanak lelaki maut dipercayai didera teman lelaki ibunya dalam satu kejadian di pangsapuri Vista, Damansara di sini malam tadi.
Mangsa berusia dua tahun ditemui dalam keadaan tidak sedar diri atas lantai oleh ibunya sebelum memaklumkan kejadian kepada pihak polis pada pukul 11.45 malam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, hasil siasatan mendapati berlaku pertengkaran antara ibu mangsa berusia 23 tahun dengan teman lelakinya sebelum dia keluar meninggalkan mangsa bersama suspek bagi tujuan membeli makanan.
“Sebaik pulang, ibu mangsa mendapati anaknya berada di atas lantai dalam keadaan tidak sedarkan diri manakala suspek berusia 26 tahun itu tiada di rumah.
“Hasil pemeriksaan awal pegawai perubatan mengesahkan ada kesan kecederaan pada bahagian belakang kepala mangsa, namun punca kematian masih belum diketahui dan kita masih menunggu laporan bedah siasat,” katanya kepada pemberita di Ibu Pejabat Polis Daerah Petaling Jaya hari ini.
Menurutnya lagi, pihak polis kini sedang mengesan suspek yang dikenali sebagai B. Jeetendraj bagi membantu siasatan.

“Berdasarkan maklumat polis, alamat terakhir suspek di Jalan Nuri Felda Soeharto, Kuala Kubu Bharu dan dia memiliki sebuah kereta jenis Perodua Bezza berwarna biru dengan nombor pendaftaran VCT 4194.
“Kita minta suspek serah diri atau sesiapa yang mengenalinya tampil menyalurkan maklumat.Kes disiasat mengikut Seksyen 302 Kanun Keseksaan iaitu bunuh,” ujarnya. – K! ONLINE


Remaja 16 tahun maut motosikal bergesel lori
Oleh KOSMO!

22 Ogos 2020, 10:32 am
Oleh ABDUL RASHID ABDUL RAHMAN
LIPIS – Seorang remaja maut selepas motosikal ditunggangnya bergesel dengan sebuah lori muatan cat di Kilometer 41 Jalan Lipis-Jerantut berhampiran Kampung Serdang Mela di sini, malam tadi.
Ketua Polis daerah, Superintendan Azli Mohd. Noor berkata, kejadian kira-kira pukul 9.40 itu berlaku ketika mangsa, Muhammad Azroy Naqiu Hasnihas,16, dalam perjalanan dari arah Jerantut ke Lipis.
“Apabila sampai di tempat kejadian motosikal ditunggang mangsa dipercayai hilang kawalan masuk ke laluan bertentangan dan bergesel dengan lori serta terkena cermin sisi kanan lori sebelum terlanggar besi dinding lori.
“Akibat daripada kemalangan tersebut penunggang motosikal yang jatuh di bahu jalan meninggal dunia di tempat kejadian,”katanya di sini, hari ini.
Menurutnya mayat mangsa dihantar ke Hospital Lipis untuk bedah siasat dan kes ini disiasat mengikut Seksyen 41 (1) Akta Pengangkutan Jalan 1987.

Katanya, berdasarkan siasatan awal lokasi kejadian merupakan jalan satu lorong dua hala yang berbukit. – K! ONLINE


APMM tahan 6 nelayan langgar syarat lesen
Oleh KOSMO!

22 Ogos 2020, 11:16 am
Oleh JAMLIAH ABDULLAH
ALOR SETAR – Maritim Malaysia (APMM) Zon Maritim Kuala Kedah menahan enam nelayan bersama dua bot kerana menangkap ikan di kawasan larangan di perairan Kuala Kedah di sini semalam.
Pengarahnya, Komander Maritim Mahmad Faizal Ahmad berkata, tangkapan pertama membabitkan bot pukat tunda kelas C pada jarak lebih kurang 12 batu nautika dari muara Kuala Kedah kira-kira pukul 2.51 pagi.
“Pemeriksaan menemui seorang tekong serta tiga kru warga tempatan berusia antara 41 hingga 63 tahun,” katanya dalam satu kenyataan di sini hari ini.
Kata beliau, pihaknya kemudian menahan sebuah bot peranti pada jarak kira-kira 8.5 batu nautika dari muara Kuala Kedah pada pukul 4.51 pagi.
“Seorang tekong dan seorang kru warga tempatan berusia 32 dan 42 tahun ditahan,” ujarnya.

Menurut Mahmad Faizal, dua bot tersebut disyaki melakukan kesalahan di bawah Seksyen 8 (b) Akta Perikanan 1985 atas kesalahan melanggar syarat sah lesen kerana beroperasi di bawah 15 batu nautika dari pantai.
“Kedua-dua bot bersama enam nelayan tempatan serta kira-kira 300 kilogram hasil tangkapan dibawa ke Jeti Zon Maritim Kuala Kedah untuk tindakan lanjut,  “ katanya.
Beliau pada masa sama meminta semua pengusaha bot nelayan supaya mematuhi undang-undang dan tidak melanggar syarat lesen perikanan.
“Pihak APMM tidak akan berkompromi terhadap sebarang aktiviti yang melanggar undang-undang di perairan negara,” jelasnya.
Orang ramai diminta menyalurkan sebarang aktiviti jenayah atau kecemasan di laut menerusi talian kecemasan 24 jam MERS 999 atau Pusat Operasi Maritim Malaysia Zon Maritim Kuala Kedah di talian 04-7310579. – K! ONLINE